Pensyarah dipercayai beri soalan kaji selidik lucah bukan dari UTM

JOHOR BAHRU: Universiti Teknologi Malaysia (UTM) mengesahkan seorang pensyarah yang dikaitkan dengan soalan kaji selidik berunsur lucah kepada pelajar perempuan, bukan pensyarah di universiti itu.

Naib Canselor UTM Prof Datuk Dr Ahmad Fauzi Ismail berkata UTM tidak mempunyai sebarang kaitan dengan kes tersebut dan pelajar terbabit juga adalah dari sebuah universiti awam berlainan.

Beliau turut memaklumkan bahawa kes terbabit masih dalam siasatan oleh universiti berkenaan.

“Kita telah merujuk kepada penasihat undang-undang UTM, pelajar itu bukan dari UTM dan kursus (yang tertera di soal selidik) itu tidak ada di UTM.

“UTM tidak ada kaitan, pensyarah itu tidak pernah berkhidmat dengan UTM dan tidak dikenali, kami sudah periksa… kami juga tidak tahu tujuan (mengapa soal selidik itu menggunakan logo UTM),” katanya selepas ditemui pemberita di Majlis Konvensyen Pentadbir Universiti Awam Malaysia, di sini hari ini.

Beliau berkata demikian ketika mengulas berhubung kes tersebut yang tular di Twitter baru-baru ini selepas seorang wanita dipercayai pelajar tersebut membuat ciapan mengenai soal selidik berunsur lucah yang mempunyai logo UTM itu diberikan oleh pensyarahnya.

Ahmad Fauzi pada masa sama berkata UTM menyerahkan perkara tersebut kepada pihak polis untuk siasatan lanjut memandangkan universiti itu tidak terlibat.

Sementara itu, Ketua Polis Daerah Tangkak Supt Mohd Fadhil Minhat menerusi kenyataan semalam berkata pihaknya mengesan satu laporan polis bertarikh 2 Jun tahun lepas, yang tular di Twitter membabitkan kejadian itu.

Beliau berkata kertas siasatan berhubung kes itu sudah dibuka dan semua pihak terlibat telah dipanggil untuk memberi keterangan bagi membantu siasatan.

Mohd Fadhil berkata kertas siasatan juga telah dilengkapkan serta dirujuk ke Bahagian Siasatan dan Perundangan Bukit Aman untuk arahan selanjutnya dan kes disiasat mengikut Seksyen 509 Kanun Keseksaan.

Terdahulu, menerusi ciapan Twitter, wanita tersebut dipercayai pelajar berkenaan mendakwa kejadian membabitkan pensyarahnya itu telah berlaku sejak tahun lepas.

Pelajar itu turut berkongsi laporan polis yang dibuatnya dan tangkap layar perbualan dengan pensyarahnya menerusi aplikasi WhatsApp yang memintanya untuk menjadi responden kajian selidik bertajuk ‘Soal Selidik Kesedaran Seks Di Kalangan Pelajar Institusi Pengajian Tinggi’. – BERNAMA


Azizulhasni akur pengakhiran tanpa kilauan pingat

JAGUH negara, Datuk Azizulhasni Awang menoktahkan perjuangannya pada Kejohanan Berbasikal Trek Dunia 2023 di Glasgow, Scotland tanpa sebarang pingat.

Azizulhasni terpaksa akur apabila mengakhiri acara kegemarannya, keirin di tangga kesembilan – kedudukan yang sama diraihnya dalam saingan pecut individu pada Isnin lalu.

“Tempat kesembilan untuk acara keirin dan juga tempat kesembilan untuk acara pecut individu. Bukanlah keputusan yang saya mahukan untuk penampilan terakhir pada Kejohanan Dunia ini.

“Namun saya harus menerima dengan hati yang terbuka. Kita merancang, Allah merancang dan Allah adalah sebaik-baik perancang.

“Dari sudut yang positif, saya masih mendapat banyak kutipan mata untuk kelayakan ke Sukan Olimpik Paris 2024.

“Terima kasih atas sokongan dan doa dari anda semua serta ribuan maaf atas prestasi di sini (Glasgow),” tulis Azizulhasni dalam laman Facebooknya.

Pada awal pagi Khamis, Azizulhasni yang juga juara dunia edisi 2017 gagal melayakkan diri ke pentas final apabila menduduki tangga keempat dalam saingan separuh akhir.

Sebelum itu, Azizulhasni tidak berdepan masalah di peringkat suku akhir selepas berjaya menempatkan diri dalam kelompok empat terbaik untuk mara ke separuh akhir.

Namun, Azizulhasni gagal ‘menyelit’ dalam kelompok tiga terbaik di peringkat separuh akhir yang menyaksikan penyandang juara, Harrie Lavreysen dari Belanda, Jack Carlin (Britain) dan Kevin Quintero (Colombia) meloloskan diri ke final.

Dalam aksi klasifikasi tempat ketujuh hingga ke-12, Azizulhasni mengakhiri perjuangannya di Velodrom Sir Chris Hoy di tempat kesembilan di belakang pelumba Australia, Matthew Glaetzer dan Kaiya Ota dari Jepun.

Pada Isnin lalu, kemenangan pelumba yang terkenal dengan julukan The Pocket Rocketman itu ke atas Thomas Cornish dari Australia di pusingan kedua acara pecut individu dibatalkan.

Ia susulan pelumba kelahiran Dungun, Terengganu itu didakwa melakukan kesalahan apabila memasuki lorong Cornish di laluan lurus selepas selekoh terakhir. – Sinar Harian

Author

Media Variasi

View all posts

View all posts


Verstappen dinobat juara dunia F1 2022

ANKARA: Pemandu Red Bull Racing, Max Verstappen menjuarai Grand Prix Formula Satu (F1) Jepun pada Ahad sekali gus dinobatkan juara dunia Formula One 2022.

Pemandu kelahiran Belanda itu memenangi perlumbaan dengan catatan masa 3 jam 1 minit 44.004 saat selepas menamatkan 28 pusingan di Litar Antarabangsa Suzuka, lapor Agensi Anadolu.

“Ia tahun yang istimewa dan perlu dikenang kerana perkara seperti ini tidak selalu berulang,” kata Verstappen.

Pemandu Red Bull, Sergio Perez menduduki tempat kedua dengan perbezaan 27.066 saat manakala pemandu Ferrari, Charles Leclerc menamatkan saingan di kedudukan ketiga.

Verstappen mendahului kedudukan dengan 366 mata manakala Leclerc di tempat kedua dan Perez di tempat ketiga, kedua-duanya berkongsi 249 mata.

Untuk senarai pasukan pula, Red Bull mendahului carta dengan 619 mata, Ferrari di tempat kedua dengan 454 mata dan Mercedes ketiga (387 mata).

Perlumbaan seterusnya akan diadakan di Amerika Syarikat pada 23 Oktober. – BERNAMA


Ajaran AMMA menyeleweng, bercanggah dengan syarak

IPOH: Mesyuarat Jawatankuasa Fatwa Negeri Perak ke-231 yang bersidang pada 12 April lalu memutuskan bahawa ajaran Noor Hisham Bin Alias iaitu Allah Muhammad Muhammad Allah (AMMA) di Manjung adalah menyeleweng dan bercanggah dengan syarak.

Mufti Perak, Datuk Wan Zahidi Wan Teh berkata, keputusan itu dicapai setelah Jawatankuasa Fatwa meneliti fakta-fakta, hujah-hujah dan pandangan yang dikemukakan berhubung ajaran tersebut.

Katanya, ajaran itu mengandungi elemen-elemen seperti menterjemah kalimah syahadah dengan ‘Tiada Nyata Hanya Allah’ tanpa penjelasan sebenar, mendakwa ajaran Islam sebenar diseleweng pada 850 masihi dan berpandangan ayat-ayat al-Quran mungkin tersalah ketika menulis kerana ia ditulis pada kulit-kulit serta tulang-tulang binatang ketika itu.

“Mendakwa terdapat dua al-Quran iaitu al-Quran hidup yang ditafsir sebagai alam mini yang berada dalam diri manusia dan al-Quran Masyaf dan berhujah sekiranya al-Quran sekarang sangat penting, sudah tentu ia ditulis dan dibukukan oleh nabi.

“Mendakwa nabi tidak dilantik sebagai rasul, walhal baginda telah tahu kewujudan Allah ketika dibersihkan hatinya pada zaman kanak-kanak kerana baginda hanya tahu dan belum mengenal Allah (kombinasi Tahu dan Kenal),” katanya dalam satu kenyataan di sini hari ini.

Mengulas lanjut, Wan Zahidi berkata, ajaran AMMA juga menimbulkan persoalan adakah nabi lembab kerana tidak tahu membaca dan menulis pada usia 40 tahun.

Sehubungan itu, katanya, Jawatankuasa Fatwa Negeri Perak memutuskan ajaran AMMA adalah menyeleweng dan bercanggah dengan syarak berdasarkan Ahli Sunah Wal Jamaah dari segi akidah, syariah dan akhlak.

“Justeru, orang Islam hendaklah menjauhi ajaran Noor Hisham Bin Alias (AMMA) dan dilarang berpegang serta beramal dengannya. Mana-mana orang yang telah terlibat dengan pegangan dan pengamalan ajaran ini hendaklah bertaubat kepada Allah SWT.

“Semua bentuk pengajaran, pengamalan, penerbitan, promosi, pengedaran bahan-bahan ajaran Noor Hisham Bin Alias (AMMA) melalui apa-apa medium hendaklah disekat, dihenti dan diharamkan serta-merta,” katanya. – Kosmo!

Author

Media Variasi

View all posts

View all posts


Annuar Musa, Shahidan Kassim dilantik AJK PAS

CYBERJAYA: Dua bekas pemimpin UMNO iaitu Tan Sri Annuar Musa dan Datuk Seri Shahidan Kassim merupakan antara sembilan ahli jawatankuasa PAS lantikan yang diumumkan parti tersebut.

Setiausaha Agung PAS, Datuk Seri Takiyuddin Hassan hari ini berkata, mesyuarat Jawatankuasa Kerja Pas Pusat berlangsung semalam bersetuju dengan cadangan dan pelantikan ahli jawatankuasa lantikan dan pesuruhjaya-pesuruhjaya Pas negeri dan Wilayah Persekutuan berdasarkan Fasal 25 dan Fasal 26 Perlembagaan parti.

Selain Annuar dan Shahidan, ahli-ahli jawatankuasa lantikan termasuk Ahli Parlimen Pasir Putih, Datuk Dr Nik Muhammad Zawawi Salleh dan bekas Yang Dipertua Yayasan Dakwah Islamiah Malaysia, Nasrudin Hasan.

Selain itu, turut dilantik pengamal undang-undang, Wan Rohimi Wan Daud; ahli akademik, Dr. Mohd. Zuhdi Marzuki dan Ahli Parlimen Kuala Langat, Datuk Dr. Ahmad Yunus Hairi dan Timbalan Pesuruhjaya Pas Pulau Pinang, Mohd. Yusni Mat Piah.

Pada masa sama, bekas Menteri Besar Kelantan, Datuk Ahmad Yakob masih dikekalkan untuk mengetuai PAS Kelantan dalam senarai Pesuruhjaya PAS negeri dan Wilayah Persekutuan.

Menteri Besar Perlis, Mohd. Shukri Ramli dan Ahli Dewan Undangan Negeri (ADUN) Gunung Semanggol Perak, Razman Zakaria antara dikekalkan sebagai Pesuruhjaya PAS negeri.

Dalam pada itu, ADUN Paya Jaras dan bekas pensyarah, Datuk Dr. Ab. Halim Tamuri merupakan muka baharu apabila beliau sebagai dilantik Pesuruhjaya Pas Selangor yang sebelum ini disandang oleh Dr. Ahmad Yunus

Untuk rekod, Annuar merupakan bekas Setiausaha Agung UMNO manakala Shahidan pula pernah menjadi Ahli Majlis Tertinggi sebelum menyertai PAS selepas dipecat keahlian UMNO.

Author

Diyana Rahip

View all posts

View all posts


Bas pelancong diingatkan sentiasa guna pemandu pelancong

MELAKA: Pengusaha dan pengendali bas pelancong diingatkan agar sentiasa melantik pemandu pelancong yang diiktiraf apabila khidmat bas mereka digunakan.

Pengarah Kementerian Pelancongan, Seni dan Budaya (MOTAC) Melaka, Jay Yeow berkata, ini penting bagi memastikan pengusaha tidak dikenakan kompaun di bawah Akta Industri Pelancongan berkaitan.

“Minggu lepas ada kita ada buat operasi bersepadu dengan pihak kementerian pelancongan Putrajaya, Negeri Sembilan dan Johor serta Jabatan Pengangkutan Jalan (JPJ) Melaka.

“Daripada 20 bas pelancong yang masuk ke Melaka, lima bas telah dikompaun maksimum RM5,000 kerana tidak menggunakan perkhidmatan pemandu pelancong,” katanya kepada pemberita ketika hadir di majlis pelancaran menu berbuka puasa Ramadan Hotel Imperial Heritage malam tadi.

Katanya, di Melaka terdapat 170 pemandu pelancong berdaftar dan kelebihan menggunakan mereka adalah mereka mempunyai senarai nama pelancong dibawa dan itinerari program, sekiranya ditahan agensi penguat kuasa atau berlaku insiden tidak diingini.

“Bagaimanapun, sekiranya bas pelancong atau grab persiaran mereka tidak membawa pelancong, mereka tetap perlu dapatkan pelepasan sekiranya tidak mahu menggunakan pemandu pelancong.

“Contohnya seperti pihak sekolah atau agensi yang guna bas pelancong tetapi bukan tujuan melancong, seperti ada program sekolah,” katanya.

Beliau juga meminta orang ramai tampil membuat aduan di Sistem Pengurusan Aduan Awam (SISPAA) MOTAC di pautan https://motac.spab.gov.my dalam usaha memudahkan pelaksanaan penguatkuasaan.

“Kita ada terima banyak laporan berkaitan bas pelancong yang tidak menyediakan pemandu pelancong namun maklumat diberikan tidak lengkap seperti bas apa dan di mana.

“Ini menyukar pihak kami membuat siasatan dan untuk itu, kita harap pengadu gunakan SISPAA dan berikan maklumat lengkap,” katanya. – BERNAMA


Zakat Selangor buka permohonan bantuan pendidikan melalui SPZAS mulai hari ini

SHAH ALAM: Lembaga Zakat Selangor (LZS) hari ini membuka permohonan bagi bantuan pendidikan melalui Sumbangan Pendidikan Zakat Anak Selangor (SPZAS) untuk sekolah rendah, menengah dan institusi pengajian tinggi (IPT).

Dalam kenyataan hari ini, LZS memaklumkan sebanyak RM20 juta agihan zakat diperuntukkan bagi bantuan pendidikan umat Islam di negeri itu dan orang ramai boleh membuat permohonan di laman sesawang www.zakatselangor.com.my/spzas sehingga 3 Disember ini.

“SPZAS adalah terbuka kepada warganegara Malaysia yang beragama Islam, lahir dan menetap di Selangor atau bermastautin dan masih menetap di Selangor tidak kurang dari tiga tahun,” menurut lembaga itu.

LZS memaklumkan pendapatan seisi rumah pemohon hendaklah melebihi haddul kifayah iaitu garis kecukupan bagi penentuan sebagai asnaf, namun jumlah lebihan tersebut tidak melebihi nilai maksimum RM11,000.

Menurutnya setiap permohonan SPZAS sekolah rendah dan menengah akan menerima bantuan bergantung kepada jumlah tanggungan pada kadar RM200 seorang dan bagi permohonan SPZAS IPT akan menerima bantuan sebanyak RM700 hingga RM2,500.

Bagaimanapun, asnaf fakir, miskin dan mualaf yang menerima tajaan pendidikan daripada LZS tidak boleh memohon bantuan terbabit dan boleh merujuk ke cawangan LZS yang berhampiran atau penolong amil kariah bagi memohon bantuan pendidikan sekiranya memerlukan, jelasnya.

SPZAS diperkenalkan bertujuan membantu meringankan beban golongan bukan asnaf (fakir, miskin dan mualaf), khususnya dalam kelas B40 serta M40 yang memerlukan bantuan bagi menampung keperluan pendidikan menggunakan peruntukan di bawah asnaf fisabilillah.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


TH perjelas isu ruang sempit, sesak di Mina

MAKKAH: Isu ruang sempit dan sesak di Mina bukan hanya dihadapi jemaah haji Malaysia, namun turut melibatkan negara lain terutama semasa kuota penuh haji dan juga sekiranya ada kuota tambahan.

Pengarah Urusan Kumpulan dan Ketua Pegawai Eksekutif Tabung Haji (TH), Syed Hamadah Syed Othman berkata, masalah itu dihadapi jemaah haji semua negara sejak sekian lama dan bukan isu yang baharu timbul.

Beliau berkata, sempadan Arafah dan Mina ditetapkan oleh hukum dan tidak berubah dari dahulu, walaupun jumlah jemaah haji meningkat setiap tahun seiring dengan peningkatan jumlah rakyat di sesebuah negara.

“Ruang dan saiz di dalam sebuah khemah Mina di luar kawalan TH kerana kemudahan di Arafah dan Mina disediakan oleh pihak berkuasa Arab Saudi untuk semua negara,” katanya dalam sidang media di sini bagi menjelaskan berhubung isu itu yang diperkatakan di media sosial dan dilapor sebuah portal berita berbahasa Inggeris.

Menurutnya perkara itu telah dimaklumkan semasa kursus haji di tanah air dan ketika taklimat Masyair oleh pihak pengurusan maktab TH, termasuk sentiasa menekankan keadaan tidur di Mina tidak dapat dilakukan secara terlentang disebabkan ruangan yang sempit.

Syed Hamadah menjelaskan kemudahan tilam diperkenalkan sejak tahun lalu turut merumitkan penerimaan jemaah haji terhadap ruang yang sempit kerana beranggapan satu tilam dibekalkan untuk seorang jemaah sedangkan situasi satu tilam satu jemaah hanya terpakai ketika berada di Arafah.

Beliau berkata TH telah mengambil inisiatif awal dengan memberikan sebahagian ruang pejabat dan penginapan petugas TH dan Muassasah kepada jemaah haji, selain membenarkan jemaah haji berulang alik dari Makkah, berdasarkan kesanggupan serta daya usaha mereka sendiri.

“Di samping itu, TH juga telah meningkatkan nisbah nafar awal (melontar jamrah pada dua dari tiga hari tasyrik) yang dahulunya hanya 10 peratus kepada 50 peratus pada tahun ini bagi mengatasi kesesakan di Mina,” katanya.

Syed Hamadah turut menafikan tuduhan bahawa TH tidak bertindak ke atas rungutan dan aduan kerosakan penyaman udara yang berlaku di khemah penginapan, dengan pengurusan maktab telah menghubungi pihak bertanggungjawab untuk segera membaik pulih kerosakan tersebut.

Dalam pada itu, Ketua Rombongan Haji Malaysia, Datuk Seri Syed Saleh Syed Abdul Rahman berkata, pihak Arab Saudi merancang meningkatkan infrastruktur dan kemudahan selaras Wawasan 2030 negara itu dalam menampung lima juta jemaah haji seluruh dunia.

Beliau berkata, negara itu juga sedang melihat kepada aspek perkhidmatan yang disediakan agensi terlibat termasuk berkaitan pengangkutan, makanan dan kesihatan dalam memberikan keselesaan kepada jemaah haji.

“Jadi, kita akan memberikan maklum balas daripada pihak kita kepada pihak berwajib untuk melihat isu-isu yang kita hadapi sebagai negara yang datang untuk membuat haji. Mereka harus melihat bagaimana untuk mengatasinya bukan hanya jangka panjang tetapi dalam masa terdekat,” katanya. – BERNAMA


Individu lontar komen jelik terhadap PM bukan anggota polis

CYBERJAYA: Polis menafikan hantaran tular yang mendakwa, seorang anggota polis Ibu Pejabat Daerah (IPD) Sepang melontarkan komen jelik terhadap Perdana Menteri.

Ketua Polis Daerah Sepang, Asisten Komisioner Wan Kamarul Azran Wan Yusof berkata, pihaknya menerima maklumat mengenai kejadian pada jam 8.31 pagi Selasa.

Beliau berkata, hasil semakan mendapati, hantaran tular di laman X itu telah dimuat naik oleh pengguna @OrenjiRenOren pada jam 9.30 malam Isnin.

“Berdasarkan tangkap layar perbualan, anggota polis bernama Azizy dengan nombor telefon 012-335 0495 disyaki bertugas di IPD Sepang.

“Semakan nombor telefon terbabit melalui sistem i-PRS dan cawangan HRMIS, Bukit Aman mendapati penama bukan polis,” katanya dalam satu kenyataan pada Selasa.

Tegasnya, komen jelik terhadap Perdana Menteri yang didakwa dikeluarkan oleh anggota IPD Sepang adalah tidak benar.

Orang ramai juga diminta agar tidak berkongsi maklumat yang tidak tepat sehingga boleh menimbulkan kegusaran awam.

Author

Fazleen Safina Abd Jamil

View all posts

View all posts


Empat kanak-kanak cedera bakar mercun yang diubah suai

Ketua Polis Daerah Kuala Terengganu, ACP Abdul Rahim Md Din berkata, dalam kejadian pada kira-kira 8.30 malam itu, seorang daripada mangsa cedera di bahagian mata manakala tiga rakannya cedera di badan, ketika membakar mercun di kawasan rumah seorang daripada mangsa.

“Tiga daripada mangsa yang berusia antara lapan hingga 13 tahun itu dirawat sebagai pesakit luar di Hospital Sultanah Nur Zahirah (HSNZ) manakala mangsa yang cedera di mata dimasukkan ke dalam wad untuk rawatan lanjut,” katanya dalam kenyataan hari ini.

Abdul Rahim berkata, kes disiasat mengikut Seksyen 8 Akta Bahan Letupan 1957 yang memperuntukkan hukuman penjara sehingga tujuh tahun atau didenda RM10,000 atau kedua-duanya, jika sabit kesalahan.

Selain itu, siasatan juga melibatkan Seksyen 31(1)(a) Akta Kanak-Kanak 2001 iaitu kesalahan mengabaikan kanak-kanak yang membawa kepada hukuman denda tidak lebih RM20,000 atau penjara tidak lebih 10 tahun atau kedua-duanya.

Susulan itu, beliau mengingatkan orang ramai terutamanya ibu bapa supaya sentiasa mengawasi dan memantau segala aktiviti anak-anak di bawah umur ketika bermain mercun atau bunga api.

Menurut Abdul Rahim, pengabaian ke atas kanak-kanak adalah satu kesalahan yang membolehkan tindakan undang-undang diambil terhadap ibu bapa sekiranya berlaku kejadian yang tidak diingini.

“Selain itu polis mempunyai skuad khas yang memantau penjualan bunga api dan mercun tanpa lesen di setiap daerah,” katanya. – BERNAMA


Anak jutawan Vincent Tan umum hamil lagi

Oleh: FATTAH RAZZAQ

KUALA LUMPUR: Anak jutawan terkemuka dan usahawan Chryseis Tan mengumumkan bakal menimang cahaya mata kedua tidak lama lagi.

Menerusi laman sosial Instagram, Chryseis yang merupakan anak kepada jutawan terkenal Tan Sri Vincent Tan itu berkongsi berita gembira itu untuk tatapan umum.

“Tak boleh sorok awak lama lagi dah,” tulis Chryseis pada ruangan kapsyen foto yang dimuat naik.

Pada perkongsian tersebut, pewaris Berjaya Group itu mengenakan gaun malam serba hitam sambil memegang ‘baby bump’ yang kini berusia hampir lima bulan.

Sekadar info, Chryseis berkahwin dengan pewaris Naza Group, Faliq Nasimuddin pada tanggal 4 Februari 2018 di The Chetaeau, Bukit Tinggi, Pahang.

Pasangan itu dikurniakan seorang cahaya mata perempuan, Arianna Kyla Tan pada 16 Julai 2020.

Author

Media Variasi

View all posts

View all posts


Isu madrasah militan: AADK nafi terlibat kerjasama

KUALA LUMPUR: Agensi Anti Dadah Kebangsaan (AADK) menafikan dakwaan agensi berkenaan terlibat kerjasama dengan sebuah madrasah di Shah Alam, yang tular susulan pendedahan seorang pelajar mendakwa didera ala militan.

Perkara itu disahkan oleh Ketua Pengarah AADK, Sutekno Ahmad Belon.

“AADK tidak pernah terlibat dengan madrasah yang dimaksudkan,” katanya kepada MEDIA VARIASI, di sini.

MEDIA VARIASI melaporkan hasrat seorang pemuda untuk menimba ilmu agama di sebuah madrasah sambil mendapatkan rawatan bertukar mimpi ngeri apabila menerima cara pemulihan berbentuk penderaan.

Madrasah terletak di Shah Alam itu agak dikenali sebagai pusat pemulihan golongan yang mempunyai masalah ketagihan, gangguan dan lain-lain.

Pelajar madrasah yang enggan didedahkan identitinya, tampil mendedahkan pengalaman didera ala ‘militan’ sejak April lalu, termasuk dikurung dalam bilik gelap ala penjara, dimasukkan ke dalam lubang bawah tanah, dipukul dengan spanar, batang paip dan penyapu.

Ketua Polis Daerah Shah Alam, Asisten Komisioner Mohd Iqbal Ibrahim mengesahkan laporan diterima dan siasatan mengikut Seksyen 323 Kanun Keseksaan.

Dimaklumkan, madrasah berkenaan tidak berdaftar dengan Jabatan Agama Islam Selangor (JAIS) atau AADK.

Author

Fhatihah Zakinan

View all posts

View all posts


Ketua pasukan pendakwaan kes 47 tuduhan rasuah Zahid Hamidi digugurkan

KUALA LUMPUR: Timbalan Pendakwa Raya, Datuk Raja Rozela Raja Toran, yang mengetuai pasukan pendakwaan dalam perbicaraan rasuah dihadapi Datuk Seri Dr Ahmad Zahid Hamidi, kini, tidak lagi mengendalikan kes berkenaan.

Terdahulu, Raja Rozela mengetuai pendakwaan, di mana Ahmad Zahid berdepan 47 pertuduhan iaitu 12 bagi pecah amanah, lapan berhubung rasuah dan 27 pertuduhan pengubahan wang haram membabitkan puluhan juta ringgit dana milik Yayasan Akalbudi.

Sebelum ini, NST melaporkan bahawa perbicaraan yang bersambung minggu lalu diteruskan tanpa kehadiran Raja Rozela.

NST kemudian mengesahkan bahawa Timbalan Pendakwa Raya itu dikeluarkan daripada mengendalikan kes berkenaan.

Sumber mengatakan bahawa beliau tidak lagi bersama pasukan pendakwaan, namun tidak memaklumkan alasan di sebalik tindakan itu.

Cubaan untuk mendapatkan maklum balas daripada Peguam Negara, Tan Sri Idrus Harus dan seorang lagi Timbalan Pendakwa Raya yang terbabit dalam perbicaraan itu, Datuk Mohd Dusuki Mokhtar, bagaimanapun gagal.

Sementara itu, Raja Rozela ketika dihubungi, enggan untuk memberi sebarang komen.

“Saya adalah penjawat awam… Saya tidak dibenarkan untuk memberi komen. Minta maaf,” katanya.

Bagi pertuduhan pecah amanah, Ahmad Zahid, 70, didakwa menggunakan dana yayasan berkenaan untuk membuat enam pembayaran bagi penggunaan kad kredit peribadinya, polisi insurans dan lesen kenderaan peribadinya, memindahkan wang ke firma guaman dan membuat sumbangan kepada Persatuan Bola Sepak Polis Diraja Malaysia.

Beliau dituduh melakukan perbuatan itu di Affin Bank Berhad cawangan Jalan Bunus, Off Jalan Masjid India di sini, antara 13 Januari 2014 dan 23 Disember 2016.

Pertuduhan dilakukan mengikut Seksyen 409 Kanun Keseksaan yang membawa hukuman penjara antara dua dan 20 tahun serta dengan sebatan dan boleh juga dikenakan denda, jika sabit kesalahan.

Sementara itu, Ahmad Zahid ketika membela diri pada 22 Mei tahun lalu, memberitahu Mahkamah Tinggi, baki wang dalam akaun peribadinya lebih daripada mencukupi untuk membayar kad kredit miliknya tanpa menggunakan dana Yayasan Akalbudi. – NST

Author

Media Variasi

View all posts

View all posts


Kabinet lulus draf RUU larang ahli Parlimen bertukar parti

KUALA LUMPUR: Kabinet telah meluluskan draf Rang Undang-Undang Perlembagaan (Pindaan) (No. 3) 2022 dan Mengenai Peruntukan Larangan Ahli Dewan Rakyat Bertukar Parti yang dijangka dibentangkan di Dewan Rakyat, pada Isnin ini.

Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar berkata pembentangan dan perbahasan RUU itu akan diteruskan dalam sesi Mesyuarat Kedua Penggal Kelima Parlimen Ke-14 mengikut garis masa seperti dirancang.

“Pemakluman mengenai draf Rang Undang-Undang ini dalam mesyuarat Jemaah Menteri semalam (13 Julai) berjalan lancar melalui suatu Nota Jemaah Menteri dan tiada persoalan dibangkitkan serta Nota itu dipersetujui sebulat suara oleh Jemaah Menteri,” katanya dalam kenyataan hari ini.

Beliau berkata surat rasmi telah dikemukakan kepada Yang Dipertua Dewan Rakyat Tan Sri Azhar Azizan Harun bagi mendapatkan kelulusan untuk RUU itu dan draf penyata (laporan) Jawatankuasa Pilihan Khas Parlimen berkaitan peruntukan larangan Ahli Dewan Rakyat bertukar parti dibentangkan di meja Ahli Dewan Rakyat pada 18 Julai ini sebagai rujukan dan penelitian awal.

Katanya ini dibuat selaras Peraturan Mesyuarat 60 Peraturan-peraturan Majlis Mesyuarat Dewan Rakyat.

Beliau turut mengulangi komitmen kerajaan untuk bacaan kali kedua draf RUU itu diadakan pada 27 dan 28 Julai, tertakluk kepada budi bicara Yang Dipertua Dewan Rakyat.

Wan Junaidi turut memaklumkan Jawatankuasa Pilihan Khas Menimbang Rang Undang-Undang Perlembagaan (Pindaan) (No. 3) 2022 dan Mengenai Peruntukan Larangan Ahli Dewan Rakyat Bertukar Parti telah memuktamadkan pindaan kecil dalam draf penyata pada Selasa (12 Julai) dan mengesahkan draf penyata berkenaan. – BERNAMA


Surat kepada RoS surat tunjuk sebab, bukan mohon batal pemilihan – Saifuddin

PUTRAJAYA: Datuk Seri Saifuddin Nasution Ismail menafikan kenyataan Datuk Seri Hamzah Zainudin berkaitan pembatalan keputusan pemilihan Parti Keadilan Rakyat (PKR) pada tahun lepas.

Menurutnya, parti itu menerima surat tunjuk sebab daripada Jabatan Pendaftaran Pertubuhan (RoS) dan ia berkaitan aduan ahli parti, bukannya untuk membatalkan keputusan pemilihan parti.

Tegasnya, RoS memberi tempoh dua minggu kepada PKR untuk menjawab surat tersebut supaya parti tidak dibatalkan.

Tambah beliau, sebagai Setiausaha Agung pada waktu itu, sekiranya beliau mahu parti terbatal, tidak perlu untuknya membalas surat berkenaan dan parti akan terbatal dengan sendirinya.

“Kalau tak jawab, parti batal. Tak payah jumpa menteri. Itu ceritanya. Bila setiausaha agung jawab surat bermaksud beri sebab, alasan kenapa parti tak patut diharamkan.

“Kita senaraikan satu-satu perkara yang telah disebut RoS kepada parti.

“Kalau nak dikatakan saya kalah kepada Rafizi kemudian minta parti batal… saya tak payah jawab surat, saya diam.

“Maknanya parti beri tanggungjawab. RoS bagi tempoh dalam dua minggu. Hakikatnya saya jawab surat kepada RoS,” katanya.

Katanya lagi, dakwaan Hamzah bahawa beliau pernah merayu untuk batalkan keputusan pemilihan PKR selepas tewas kepada Rafizi Ramli hanyalah kenyataan politik.

Beliau berkata demikian pada sidang media selepas Sambutan Hari Imigresen 2023 di Putrajaya pada Jumaat, lapor Astro Awani.

Saifuddin turut mendedahkan kerap bertemu dengan Hamzah kerana beliau juga adalah Pengerusi Bersama Jawatankuasa Antara Kerajaan dan Pembangkang dan pertemuan itu bukannya sesuatu yang luar biasa.

Setiausaha Agung Perikatan Nasional itu sebelum ini mendedahkan, Saifuddin pernah merayu kepada beliau untuk membatalkan keputusan pemilihan PKR pada 2022 selepas tewas kepada Rafizi.

Hamzah berkata, pemimpin PKR itu ada berjumpa dengannya selepas seminggu kalah dalam saingan merebut jawatan nombor dua parti ketika pemilihan itu.

Ketika itu, katanya, beliau menggalas tanggungjawab sebagai Menteri Dalam Negeri dan Saifuddin menghantar surat untuk memohon supaya keputusan pemilihan PKR dibatalkan.

Author

Media Variasi

View all posts

View all posts


Penceramah bebas direman lima hari bantu siasatan kes rogol remaja

IPOH: Seorang penceramah bebas direman selama lima hari bagi membantu siasatan kes rogol seorang remaja perempuan berumur 14 tahun di negeri ini.

Lelaki berusia lingkungan 30-an itu yang memakai kemeja-T tiba dengan tangan bergari dibawa ke Mahkamah Majistret di sini pada kira-kira 1 tengah hari.

Tempoh reman bermula hari ini sehingga Isnin dikeluarkan oleh Majistret Noor Azreen Liana Mohd Darus bagi membolehkan pihak polis menjalankan siasatan lanjut.

Polis Perak sebelum ini mengesahkan menerima satu laporan berhubung kes rogol remaja perempuan dipercayai membabitkan seorang penceramah bebas popular, yang ditahan di Selangor pada 18 Julai lepas melibatkan mangsa sama dan siasatan sedang dijalankan berhubung laporan itu.

Penceramah bebas itu dilaporkan ditahan di Ibu Pejabat Polis Daerah (IPD) Kuala Selangor pada 4.50 petang dan disiasat mengikut Seksyen 376 Kanun Keseksaan kerana merogol dan Seksyen 14 (a) Akta Kesalahan Seksual Terhadap Kanak-Kanak 2017.

Sabtu lepas, suspek diserahkan kepada Polis Kuala Lumpur bagi siasatan lanjut berhubung kejadian rogol yang dilaporkan turut berlaku di negeri itu selepas tempoh reman selama lima hari di Selangor tamat.

Difahamkan, polis Perak menahan suspek di Kuala Lumpur semalam bagi membantu siasatan kes rogol yang dipercayai berlaku di Ipoh pada Januari lepas.

Berdasarkan siasatan awal, perkenalan di antara suspek dan remaja bawah umur itu dipercayai bermula apabila mangsa menghubungi lelaki terbabit di media sosial bagi bertanyakan masalah agama sebelum hubungan terjalin sejak Mei tahun lepas. – BERNAMA


PH serah memorandum kepada Agong, tuntut tubuh RCI siasat RM600 bilion

KUALA LUMPUR: Satu serahan memorandum dilakukan pihak Pakatan Harapan (PH) kepada Yang di-Pertuan Agong (YDPA), Al- Sultan Abdullah Ri’ayatuddin Al-Mustafa Billah Shah menerusi Pintu 3 Istana Negara pada Khamis.

Serahan memorandum tersebut bertujuan menuntut agar Suruhanjaya Siasatan Diraja (RCI) ditubuhkan segera bagi menyiasat penyelewangan dana RM600 bilion terkait dengan Perikatan Nasional (PN).

Untuk rekod, PH mendakwa berlakunya penyelewengan dana oleh PN berjumlah RM600 bilion sepanjang kempen Pilihan Raya Umum ke-15 (PRU15).

Serahan memorandum yang dibuat sekitar jam 11.50 pagi itu diketuai Ahli Parlimen Hulu Langat, Mohd Sany Hamzan, merangkap Pengarah Biro Mobilisasi Amanah dan AJK Biro Mobilisasi PH.

“Hari ini kita serahkan satu memorandum kepada Seri Paduka Baginda, kita memohon supaya disegerakan penubuhan RCI bagi menyiasat duit RM600 bilion ini.

“Kita nak tahu sebab ini duit rakyat, ini duit negara, kita nak tahu ke mana duit ini dibelanjakan, kita tak mahu fitnah, kita tak mahu tohmahan, kita tak mahu adu domba, kita mahu supaya kes ini disiasat segera,” katanya pada sidang media selepas penyerahan memorandum.

Serahan memorandum tersebut dilakukan oleh wakil PH iaitu Setiausaha Biro Mobilisasi Amanah, Mohamad Faridul Amini Suhaimi kepada wakil baginda iaitu Pegawai Pembangunan Istana Negara, Mohamad Husni Yusof.

Saya rasa Muhyiddin difitnah – Sany Hamzan [VIDEO]

Author

Faridah Amiratul

View all posts

View all posts


Dakwaan mahu jatuhkan kerajaan, USJT Bukit Aman akan siasat Abdul Hadi – Polis

KUALA LUMPUR: Siasatan terhadap Presiden PAS, Tan Sri Abdul Hadi Awang berhubung kenyataannya yang mendakwa Perikatan Nasional (PN) sedang berusaha menjatuhkan kerajaan, akan dijalankan Unit Siasatan Jenayah Terkelas (USJT) Bukit Aman.

Ketua Polis Daerah Sentul, ACP Beh Eng Lai berkata, pihaknya telah menerima laporan terhadap Ahli Parlimen Marang itu, yang dibuat Pemuda Amanah Nasional dan Angkatan Muda Keadilan (AMK) Selangor di Ibu Pejabat Polis Daerah (IPD) Dang Wangi semalam.

“Kes berkenaan akan disiasat oleh Unit Siasatan Jenayah Terkelas Bukit Aman,” katanya ringkas dalam sidang media di Ibu IPD Sentul, di sini, hari ini ketika diminta mengulas mengenai perkembangan isu berkenaan.

Laporan polis itu dibuat Exco Pemuda Amanah Nasional, Fadhli Umar Aminol Huda dan Ketua AMK Selangor, Izuan Kasim, berhubung kenyataan Abdul Hadi yang mengakui terdapat usaha dijalankan PN dan parti blok pembangkang untuk menjatuhkan kerajaan pimpinan Perdana Menteri, Datuk Seri Anwar Ibrahim.

Abdul Hadi pada Isnin ketika ditemu bual media di Parlimen berkata tiada sesiapa pun boleh menghalang usaha PN tersebut berdasarkan sistem demokrasi diamalkan Malaysia dan ia boleh dilakukan sama ada melalui undi tidak percaya ataupun Surat Akuan Berkanun (SD). – BERNAMA

FNH MAMA PNW HIS


Rakyat Malaysia geram warga asing ‘naik lemak’, gesa PBT laksana pembersihan besar-besaran

CYBERJAYA: Kedatangan warga asing di negara ini bukanlah suatu isu yang baharu dibangkitkan oleh masyarakat Malaysia.

Namun, tindakan warga asing yang dilihat semakin ‘berani’ bertindak seolah-olah memiliki kerakyatan di negara ini membuatkan rata-rata warga Malaysia naik berang.

Baru-baru ini, Dewan Bandaraya Kuala Lumpur (DBKL) mengambil tindakan penguatkuasaan terhadap aktiviti peniaga warga asing di sekitar luar Kompleks Pasar Borong Kuala Lumpur.

Menerusi serbuan itu, 10 tindakan sita dan pindah barangan telah dilakukan terhadap penjaja sayur-sayuran dan buah-buahan yang dijalankan oleh warga negara Myanmar (etnik Rohinya) pemegang kad pelarian UNCHR (United Nations High Commissioner for Refugees).

“Tindakan sita dilakukan menerusi kesalahan menjalankan aktiviti penjajaan tanpa kebenaran dibawah Undang-Undang Kecil Pelesenan Penjaja (WPKL) 2016. DBKL turut mengeluarkan 14 notis kompaun pelbagai kesalahan terhadap kenderaan persendirian termasuk lori-lori pemborong yang membuat halangan lalulintas menerusi Kaedah-Kaedah Lalu Lintas Jalan 1959 dan Akta Pengangkutan Jalan 1987,” maklum DBKL pada Isnin.

Menjengah di ruangan komen hantaran berkenaan, rata-rata warga Malaysia menzahirkan rasa geram dengan sikap warga asing yang semakin ‘naik lemak’ ini.

Malah, ada antara warga maya yang menyifatkan golongan terbabit amat degil dan berani bertindak meskipun pihak berkuasa kerap kali membuat serbuan.

Dalam pada itu, ada juga yang bersuara supaya pihak berkuasa dapat menjalankan operasi ‘pembersihan besar-besaran’ warga asing yang dilihat kini semakin meningkat naik.

Pada masa sama, rakyat Malaysia turut berharap pihak berkaitan kekal membanteras golongan tanpa izin ini dengan sekeras-kerasnya supaya tanah air ini kembali harmoni dan sejahtera.

Author

Diyana Rahip

View all posts

View all posts


600 bekas Durian Rahmah ‘sold out’ dalam masa satu hari

CYBERJAYA: Inisiatif Menu Rahmah yang diperkenalkan kerajaan pada 31 Januari lalu nyata mendapat sambutan positif daripada rakyat Malaysia.

Malah, menu yang pada mulanya hanya berfokuskan kepada makanan harian seperti set nasi berlauk itu juga berjaya menarik minat para peniaga lain untuk berniaga dengan memperkenalkan sajian hidangan Rahmah tersendiri.

Baru-baru ini, seorang peniaga durian turut mengambil inisiatif dengan memperkenalkan jualan ‘Durian Rahmah’ menerusi gerai buahnya, Durians Atok yang terletak di Kampung Jalan Kebun, Shah Alam, Selangor.

Menurut peniaga, Md Yasin Arsad, Jelasnya, Durian Rahmah yang dijual sebekas dengan harga RM4.99 itu bukanlah bersifat untuk mengaut keuntungan walhal inisiatif berkenaan adalah bagi memastikan masyarakat khususnya golongan B40 yang kurang berkemampuan turut merasai kenikmatan ‘raja buah’.

Sejak Durian Rahmah diperkenalkan, gerai Durians Atok semakin menjadi perhatian sehingga menerima kunjungan orang ramai dan hampir 600 bekas Durian Rahmah laku dijual dalam masa sehari.

“Alhamdulillah, hari ni cipta rekod. Jumlah jualan Durian Rahmah sahaja 600 bekas. Terima kasih support semua,” tulisnya menerusi Facebook Durians Atok.

Selain Durian Rahmah, pengunjung juga boleh dapatkan aneka durian lain seperti durian Musang Kini, D24, XO dan Udang Merah.

Bagi anda yang berminat untuk menikmati keenakan Durians Atok dengan harga mampu milik, boleh singgah ke gerai di Lot 3718-A, Jalan Kampung Batu 7, Kampung Jalan Kebun, 40460 Shah Alam, Selangor.

Tempahan juga dibuka dan anda boleh hubungi di talian www.wasap.my/+60192782726/durians_atok_delivery

Author

Diyana Rahip

View all posts

View all posts


Hujan lebat, ribut petir diramal di beberapa negeri hingga 13 Julai

KUALA LUMPUR: Satu sistem cuaca tekanan rendah di barat Filipina dijangka bergerak menuju ke timur Vietnam dalam tempoh 10 hingga 13 Julai yang berpotensi membawa angin baratan yang kuat dan boleh menyebabkan kejadian garis badai.

Jabatan Meteorologi Malaysia (MetMalaysia) dalam kenyataan hari ini memaklumkan keadaan itu boleh mengakibatkan hujan lebat berserta ribut petir dan angin kencang di utara Sarawak (Bintulu, Miri dan Limbang), barat Sabah dan Labuan hingga 12 Julai dan negeri-negeri utara Semenanjung mulai esok (11 Julai) hingga 13 Julai.

Menurut kenyataan itu, sistem cuaca tekanan rendah berkenaan dikesan berdasarkan analisis model Model Penyelidikan dan Ramalan Cuaca MetMalaysia (MET-WRF), Pusat Ramalan Cuaca Julat-Sederhana Eropah (ECMRWF) dan Sistem Ramalan Global (GFS).

“Amaran angin kencang dan laut bergelora (kategori kedua dan ketiga) juga telah dikeluarkan di Laut China Selatan, Phuket dan Selat Melaka Utara berkuat kuasa hingga 15 Julai,” menurut kenyataan itu.

Sehubungan itu, MetMalaysia menasihatkan orang awam supaya sentiasa merujuk laman web www.met.gov.my dan semua media sosial agensi itu serta memuat turun aplikasi myCuaca bagi maklumat terkini dan sahih. – BERNAMA


Usia 13 tahun tapi serba boleh, ramai nak ‘lock’ jadi menantu

Taiping: “Nak ‘lock‘ (kunci) jadi menantu sebab tahu anak saya mesti tak lapar bila dapat laki (suami) serba boleh,”

Itu salah satu komen usikan nakal diterima Nurzatul Asmyda Ahmad Zailani, 29, selepas memuat naik video adiknya, Muhammad Nur Hakim Ahmad Zailani, 13, yang serba boleh dalam melakukan kerja kampung.

Menerusi video itu, kelihatan Muhammad Nur Hakim mahir melakukan bermacam kerja antaranya mengemudi perahu, menjala ikan, mengikat ketam, ambil upah memotong rumput, mengait buah kelapa sawit dan memancing.

Perkongsian membuatkan ramai netizen kagum kerana Muhammad Nur Hakim tidak seperti remaja seusianya yang banyak menghabiskan masa dengan gajet.

Bercerita lanjut, Nurzatul Asmyda yang menetap di Batu 7, Changkat Baru, Matang, di sini berkata, Muhammmad Nur Hakim adalah adiknya dan anak kesembilan daripada 10 beradik.

Menurut Nurzatul Asmyda, adiknya itu memang suka berdikari dan rajin menghabiskan masa dengan melakukan kerja kampung terutama ketika hujung minggu serta cuti sekolah.

“Adik saya memang rajin kerana kalau tak ikut ayah yang memandu lori, dia akan buat kerja kampung.

“Kerja rumah pun dia rajin buat malah emak tak perlu pergi pasar kerana adik ringan tulang dan jenis budak yang boleh disuruh.

“Kebiasaannya, saya yang akan menemaninya untuk pantau dan sambil itu ambil gambar juga videonya.

“Ikutkan, adik memang lasak malah di sekolah dia aktif bersukan tetapi kerja itu semua dilakukan pada hujung minggu saja jadi tak ganggu waktu persekolahannya,” katanya ketika dihubungi Harian Metro.

Nurzatul Asmyda berkata, sebagai kakak, dia kagum melihat kebolehan adiknya walaupun orang luar mungkin menganggap ia perkara biasa.

“Disebabkan itu (kagum), saya muat naik videonya di TikTok kerana saja nak simpan untuk buat kenang-kenangan.

“Tak sangka video itu meraih tontonan tinggi dengan rata- ratanya memuji adik serta beri komen positif.

“Terima kasih atas kata semangat yang diberi dan diharap, adik dapat menjadi contoh kepada remaja seusia dengannya,” katanya. – Harian Metro

Authors

Media Variasi

View all posts

Diyana Rahip

View all posts

View all posts

View all posts


Cirit-birit lepas makan sushi, lelaki dedah ada ulat dalam botol kicap

CYBERJAYA: Baru-baru ini, tular video seorang pelanggan mendedahkan dirinya mengalami cirit-birit selepas makan di sebuah restoran sushi popular di Sabah.

Menerusi perkongsian di Facebook Azrul Razak, dia terkejut apabila melihat ulat (maggot) yang masih bergerak di dalam botol kicap yang disediakan di restoran tersebut.

“Kau duduk kat restoran sushi pilihan kau, excited nak makan sushi yang ko suka gila. Tapi lepas kau makan, kau ternampak satu benda bergerak kat sudut mata kau.

“Jantung kau terus berdegup kencang dan kau sedar dengan jelas, bukan benda khayalan tapi maggot, yang menggeliat dalam kicap sushi yang kau makan tu!” katanya.

Enggan berdiam diri, Azrul bertindak memanggil pelayan untuk memberitahu perkara berkenaan.

Namun, tindakan yang dilakukan oleh pihak restoran amat mengecewakan.

Menurut Azrul, pengurus restoran itu hanya mengambil botol kicap tersebut dan membuang ke dalam tong sampah tanpa memberikan penjelasan kepadanya.

Tambahnya, untuk memastikan semua botol kicap itu bersih, dia meminta pengurus restoran untuk melihat setiap satu botol kicap dalam restoran tersebut sebaliknya, pengurus tersebut mengatakan bahawa semuanya bersih.

“Bila minta check orang lain punya kicap dia just cakap semua kicap yang lain ok. Tapi tak ada pergi check langsung. Kita tunggu tengok je sama ada dia nak check ke tak. Tapi dia ignore macam tak ada apa dan tinggalkan meja macam itu saja,” jelasnya

Bengang dengan sikap sambil lewa yang diberikan pengurus restoran tersebut, Azrul yang bekerja dalam bidang kesihatan menunjukkan kad pekerja kesihatan miliknya.

Malah, dia memaklumkan ingin membuat laporan kepada Jabatan Kesihatan Negeri Sabah serta Dewan Bandaraya Kota Kinabalu.

Perkara yang paling ditakutinya akhirnya berlaku apabila dia mendakwa mengalami cirit-birit pada malam hari kejadian.

“Balik rumah malam tu, sakit perut, cirit birit tengah-tengah malam sampai berapa kali bangun pergi toilet sampai pagi. Masa ni dah start menyumpah tapi just harap orang lain tak kena.

“Esoknya tengah nak tidur dapat call dari orang Sushi zan*** bahagian KK, baru la nak minta maaf sebab apa jadi. My wife jawabkan and marah kan dia sebab aku tak larat lepas cirit bagai.

“Yang sakit hati lepas dia tanya ‘betul ade video ke?’ Kalau ada minta bagi kat dia sebab dia takde bukti apa-apa kat cawangan tu. Maksudnya memang dah kena buang and bersihkan la kot,” ujarnya.

Justeru, Azrul berkata, jika sesiapa yang mengalami masalah sama pada hari kejadian, dia menyarankan agar turut membuat aduan untuk memudahkan urusan dan mengambil tindakan.

Oleh: AIN JAPRI (Pelatih USM)

Author

Media Variasi

View all posts

View all posts


Kajian dapati penggunaan e-rokok akibatkan kanser paru-paru

PENGGUNAAN rokok elektronik (e-rokok) boleh menyebabkan risiko kesihatan seperti mengalami penyakit kanser paru-paru.

Perkara itu terbukti menerusi beberapa dapatan kajian yang menyimpulkan bahawa pengambilannya memudaratkan kesihatan manusia oleh kerana e-rokok menghasilkan beberapa bahan kimia berbahaya termasuk acetaldehyde, acrolein, and formaldehyde.

Malahan, kesemua bahan tersebut juga boleh menyebabkan masalah paru-paru, serta penyakit kardiovaskular (jantung).

Kajian di University of Southern California mendapati, individu yang menghisap e-rokok bakal mengalami perubahan molekul dalam tisu badan yang menjerumus pada penyakit kanser.

Manakala kajian dari University of North Carolina pula mendapati, dua ramuan utama yang terdapat dalam rokok elektronik – propylene glycol dan gliserin – adalah toksik kepada sel dan jika lebih banyak bahan-bahan itu dalam cecair, semakin tinggi toksinnya.

Lebih memburukkan keadaan apabila pakar penyelidik turut mendapati individu yang menyedut wap e-rokok bakal mengalami kesan teruk.

Perkara itu terbukti menerusi kajian yang dilaksanakan New York University (NYU) selama empat tahun terhadap 40 tikus makmal.

Laporan kajiaan mendapati, wap e-rokok menyebabkan kerosakan DNA dalam paru-paru dan pundi kencing serta menghalang pembaikan DNA dalam tisu paru-paru.

Daripada 40 tikus yang terdedah kepada wap e-rokok dengan nikotin selama 54 minggu, 22.5% menghidap kanser paru-paru dan 57.5% mengalami prakanser pada pundi kencing.

Menurut seorang profesor Fakulti Perubatan NYU, Profesor Tang, kajian mengenai hubungan antara penggunaan e-rokok dan kanser pada manusia perlu dilaksanakan lebih banyak memandangkan trend penggunaan e-rokok masih baharu dalam era kini.

Malahan, Profesor Tang turut berpandangan bahawa daripada hasil kajiannya terhadap tikus makmal, tiada penemuan yang menunjukkan penggunaan e-rokok adalah selamat untuk manusia.

“Jumlah asap yang terdedah kepada tikus makmal adalah sama dengan apa yang manusia akan sedut jika mereka melakukan vape secara kerap selama kira-kira tiga hingga enam tahun.

“Jika mereka menggunakan e-rokok dengan kerap, itu mungkin serupa seperti rokok mudah terbakar,” katanya seperti dilapor CNBC.

Kajian Profesor Tang turut selaras dengan dapatan Pentadbiran Makanan dan Dadah (FDA) yang mendapati tiada satu e-rokok yang selamat dan berkesan dalam membantu perokok berhenti merokok.

Sekiranya perokok bersedia untuk berhenti merokok, mereka perlu bertemu pakar atau berbincang dengan doktor mereka mengenai cara terbaik untuk berhenti menggunakan kaedah yang telah terbukti berkesan serta menjalani rawatan dan kaunseling yang sesuai.

Author

Diyana Rahip

View all posts

View all posts


JAINJ siasat dakwaan kanak-kanak dijemur tengah panas

JOHOR BAHRU: Jabatan Agama Islam Negeri Johor (JAINJ) akan menjalankan siasatan berhubung dakwaan mengenai kejadian seorang kanak-kanak yang dijemur di tengah panas ketika menghadiri sesi sekolah agama, di sini.

Pengerusi Jawatankuasa Hal Ehwal Agama Islam Johor, Mohd Fared Mohd Khalid berkata, pihaknya telahpun mengarahkan siasatan dilakukan oleh Bahagian Pendidikan Islam JAINJ berhubung kes itu.

“Kini pihak Pejabat Pendidikan Islam Daerah (PPID) Johor Bahru sedang digerakkan untuk mendapatkan laporan lengkap (berhubung dakwaan itu),” katanya dalam kenyataan hari ini.

Terdahulu, tular sebuah hantaran di aplikasi Tik Tok dipercayai daripada keluarga kanak-kanak itu yang tidak puas hati dengan tindakan pengurusan sebuah sekolah agama di daerah ini yang didakwa menghukum dengan menjemur kanak-kanak berusia tujuh tahun di tengah panas kerana lambat ke perhimpunan. – BERNAMA


Petisyen imej Messi ganti Eva Peron di Buenos Aires makin dapat momentum

BUENOS AIRES: Petisyen untuk menukar imej ikonik Argentina Maria Eva Duarte de Peron, kepada gambar pemenang Piala Dunia Lionel Messi semakin mendapat momentum pada Jumaat.

Petisyen berkenaan mencadangkan agar imej Messi menggantikan gambar bekas wanita pertama itu yang kini menghiasi bangunan Kementerian Pembangunan Sosial di Buenos Aires.

“Harus ada imej warga Argentina yang benar-benar mewakili kita SEMUA.

“Messi melambangkan Argentina yang sebenar “disebabkan nilai, usaha dan penghormatan yang ditunjukkannya,” lapor Agensi Anadolu memetik petisyen dalam talian yang dicipta Beni Cocca.

Petisyen itu turut menggariskan populariti Messi, bukan sahaja di Argentina tetapi di seluruh dunia serta menyifatkan beliau sebagai “seseorang yang memberikan kegembiraan dan telah berjaya membuatkan beribu-ribu orang dari negara lain untuk menyokong Argentina.”

Petisyen itu telah mendapat lebih 4,500 tandatangan sejak ia dilancarkan pada Ahad.

Dianggarkan lima juta orang memenuhi jalanan di ibu negara Argentina pada Selasa, sambil menyarungkan jersi bola sepak kebangsaan, membawa bendera, dan mengalu-alukan juara Piala Dunia itu hingga pusat bandar itu ditenggelami lautan biru dan putih. – BERNAMA


Al-Bayan mahu hentikan budaya meminta-minta pusat tahfiz

SEREMBAN: Menyedari hakikat bahawa ekosistem pusat tahfiz bermasalah, Pertubuhan Akademi Al-Bayan (Al-Bayan) tidak mengharapkan bantuan dana daripada mana-mana pihak dan orang ramai semata-mata untuk terus melangsungkan hidup.

Ini kerana, Pengerusi Pertubuhan Akademi Al-Bayan, Dr Nur Mohammad Hadi Zahalan, melihat kebanyakan pusat dakwah membabitkan tahfiz terus bergantung kepada dana pihak luar, tanpa sebarang modul tambahan seperti kemahiran yang boleh menjana pendapatan sendiri.

“Sebelum ini kita bina pusat dakwah, dan saya dapati masalah dihadapi hari ini, ekosistem pusat tahfiz pusat dakwah yang tidak mantap.

“Kita masih mengutip dana dan ia berterusan, jadi sampai bila kita mahu meminta? Jadi, kita tak nak tahap itu berlaku (lagi).

“Kita (pihak luar) tak boleh bantu setiap bulan, tapi kita nak bantu dengan cara betul, kita kena ubah ‘mindset’ mereka, malah tidak mahu masyarakat memberi persepsi bahawa tahfiz sama sering menerima dana,” katanya.

Beliau berkata demikian pada sidang media, di Majlis Rumah Terbuka Hari Aidilfitri Pertubuhan Akademi Al-Bayan 2023, dihadiri kira-kira 250 mualaf bangsa India, Cina, Dusun-Kadazan, Dayak dan warga antarabangsa, di Dewan Masjid Bandar Baru Enstek, di sini.

Majlis itu dianjurkan dengan kerjasama Pertubuhan Akademi Al-Bayan, Al-Bayan Global Sdn Bhd dan HD Group Sdn Bhd bertemakan ‘Raya Dalam Budaya’ meraikan komuniti mualaf berbilang kaum, diserikan dengan busana unik daripada etnik dan tradisi budaya masing-masing.

Pada majlis sama, turut dilancarkan program bersiri Selera Rasa Mualaf yang bakal bersiaran di saluran TV AlHijrah bermula pada 14 Mei ini, jam 8 pagi, setiap Ahad.

Justeru, Nur Mohammad Hadi berkata, pihaknya ada merangka projek antaranya melahirkan Saudagar Mualaf Al-Bayan, dengan memperkenalkan pelbagai produk seperti muruku, sambal, sup, dan kari.

“Projek ini untuk menyokong ekosistem (Al-Bayan) bagi meningkatkan ekonomi mereka sekali gus dapat keluar dari kepompong kemiskinan, seterusnya dapat membantu mualaf yang lain.

“Al-Bayan mengambil inisiatif mengeluarkan produk makanan sendiri iaitu Sambal Bilis TERlaak yang berpontensi sebagai janaan ekosistem Al-Bayan.

“Apabila kami mengkaji maka kami dapati bahawa orang zaman sekarang suka melancong dan suka perkara yang cepat dan segera.

“Sebab itu sambal ikan bilis yang dinamakan TERlaak diperkenalkan bagi menyokong pembangunan Kompleks Tahfiz Dakwah Anak-anak Mualaf yang memerlukan dana sebanyak RM25 juta.

“Bukan itu sahaja apabila siap nanti kos pengurusan dan jagaan kebajikan anak-anak mualaf juga perlu difikirkan dari sekarang bagi melahirkan daie mualaf akan datang supaya dapat berdakwah kepada bangsa mereka dengan menggunakan bahasa mereka sendiri,” katanya.

Katanya, tidak hanya penglibatan di lapangan, demi memastikan kebajikan mualaf terjaga, Pertubuhan Akademi Al-Bayan yang sudah beroperasi lebih dua tahun juga dalam fasa membina Kompleks Pendidikan Islam Akademi Al-Bayan yang berpangkalan di Pegoh, Melaka.

Author

Tun Puteh Wanti

View all posts

View all posts


KPT tidak halang mana-mana pihak masuk IPTA adakan program

JOHOR BAHRU: Kementerian Pendidikan Tinggi (KPT) tidak menghalang mana-mana pihak termasuk ahli politik daripada memasuki dan mengadakan program di institusi pengajian tinggi awam (IPTA), di negara ini.

Menterinya, Datuk Seri Mohamed Khaled Nordin bagaimanapun berkata, individu yang mahu mengadakan program di IPTA perlulah berbincang dengan pihak pengurusan universiti berkenaan terlebih dahulu.

“Mungkin ada ‘break down’ dalam komunikasi, jadi dalam hal ini kita memang berharap agar kedua-dua pihak dapat berjumpa dan mengaturkan semula program agar dapat dibuat sekali lagi,” katanya dalam sidang akhbar selepas mempengerusikan mesyuarat Badan Perhubungan UMNO Johor, di sini hari ini.

Ahli Parlimen Kota Tinggi itu berkata demikian ketika ditanya mengenai kenyataan Ahli Parlimen Muar Syed Saddiq Syed Abdul Rahman bahawa beliau dilarang memasuki kawasan kampus induk Universiti Teknologi Mara (UiTM) bagi menghadiri sesi dialog.

Pada Khamis, bekas Menteri Belia dan Sukan itu dilaporkan berkata, pihaknya kesal kerana dihalang sedangkan hanya mahu mendengar suara mahasiswa selain membincangkan beberapa isu berkaitan dengan mereka.

Semalam, UiTM dipetik sebagai berkata, Mahasiswa Demokratik Malaysia yang menganjurkan sesi dialog #JelajahMansuhAUKU di universiti tersebut, tidak menggunakan saluran rasmi memohon mengadakan program di Kampus Shah Alam.

Naib Canselor UiTM Prof Datuk Dr Roziah Janor dipetik sebagai berkata, sepatutnya aktiviti pihak luar perlu mendapat kelulusan daripada universiti. – BERNAMA


Laungan azan ikhtiar baharu JBPM kesan tujuh lagi mangsa tanah runtuh

BATANG KALI: Laungan azan sebelum memulakan operasi mencari dan menyelamat (SAR) tujuh lagi mangsa tragedi tanah runtuh di tapak perkhemahan Fathers’ Organic Farm, Gohtong Jaya, di sini menjadi antara ikhtiar terbaharu pasukan SAR.

“Azan dikumandangkan oleh seorang anggota Jabatan Bomba dan Penyelamat (JBPM) sebelum memulakan operasi SAR hari ini.

“Ini adalah satu ikhtiar pasukan pencarian,” kata Penolong Pengarah Operasi  JBPM Selangor, Hafisham Mohd Noor kepada Bernama di Pos Kawasan Tempat Kejadian (PKTK), di sini hari ini.

Operasi pencarian yang memasuki hari keenam berjaya menemukan satu mayat lelaki dewasa pada 11.16 pagi tadi di sektor B (kem Farmview).

Tragedi tanah runtuh yang berlaku pada 2.42 pagi Jumaat lepas di tapak perkhemahan itu setakat ini menyaksikan 61 orang selamat, 26 terkorban dan tujuh lagi masih hilang daripada keseluruhan 94 mangsa.

Sementara itu, tinjauan Bernama di PKTK setakat 7.30 malam ini juga mendapati operasi SAR masih ditangguhkan sementara sejak kira-kira 4 petang tadi berikutan hujan lebat.

Selain itu, sidang media yang kelazimannya dilakukan pada 6.30 petang setiap hari, juga tidak diadakan hari ini.

Pihak Jabatan Penerangan Malaysia memaklumkan Ketua Polis Daerah Hulu Selangor, Supt Suffian Abdullah akan memberi pemakluman berhubung perkembangan operasi SAR menerusi kenyataan media sahaja. – BERNAMA


UMNO berjiwa besar terima kembali PAS walau dikhianati – Asyraf Wajdi

CYBERJAYA: Tawaran UMNO untuk menerima kembali PAS bekerjasama dalam Muafakat Nasional (MN) sudah cukup membuktikan UMNO berjiwa besar walaupun sudah dikhianati berkali-kali, kata Ketua Pemuda UMNO, Datuk Dr Asyraf Wajdi Dusuki.

Beliau dalam hantaran di Facebooknya pada Jumaat, berkongsikan mengenai pertemuan di antara Presiden dan Timbalan Presiden kedua-dua parti UMNO dan PAS pada Rabu lalu, sehari sebelum PAS membuat keputusan kekal bersama Bersatu-Perikatan Nasional (PN).

“Pertemuan ini adalah ikhtiar terakhir UMNO berlapang dada menerima PAS bagi menyelamatkan MN yang digagaskan bersama sewaktu 22 bulan menjadi pembangkang, atas deraian air mata kesyukuran, bagi menoktahkan permusuhan politik puluhan tahun hingga menjejaskan persaudaraan sesama Islam.

“Itupun selepas didatangi seorang pimpinan tertinggi PAS yang membawa mesej bahawa Majlis Syura PAS dan Muktamar PAS telah membuat resolusi mahukan hubungan PAS dan UMNO dipulihkan kembali. Dewan Ulamak PAS juga dikhabarkan membuat resolusi serupa.

“Justeru, UMNO sudah cukup berjiwa besar menerima kembali PAS, walaupun dikhianati apabila PAS bersetuju mendaftarkan PN bersama Bersatu sedangkan penafian dibuat beberapa kali dalam Mesyuarat Jawatankuasa Induk MN,” katanya.

Tambah Asyraf Wajdi, UMNO turut menawarkan lima kerusi Dewan Undangan Negeri (DUN) boleh menang kepada PAS untuk ditandingi walaupun Bersatu menjanjikan 11 kerusi kepada PAS.

Menurutnya, PAS menegaskan dalam pertemuan tersebut bahawa jika bersama PN, Bersatu menjanjikan 47 kerusi boleh menang kepada PAS.

“Namun bagi UMNO, perundingan untuk kembali mengukuhkan MN kali ini lebih besar daripada sekadar perkiraan untung rugi kerusi-kerusi yang bakal diperkongsikan bagi menghadapi Pilihan Raya Umum ke-15 (PRU15).

“Sebagai sebuah parti perjuangan, UMNO tidak akan pernah patah semangat walaupun madu dibalas tuba.

“Perjuangan demi agama, bangsa dan tanah air adalah landasan yang akan diperluaskan, kerana UMNO yakin, rekod perjalanan yang panjang telah banyak menyaksikan, kerjasama atas sifat berkepentingan bukannya keikhlasan semata-mata, hanya menatijahkan pengkhianatan dan kerosakan,” tegasnya lagi.

Author

Faridah Amiratul

View all posts

View all posts


Gamer dalam talian rugi RM95,700 ditipu ‘Inspektor Maria’

KUALA LUMPUR: Seorang penstriman permainan video kerugian lebih RM95,000 selepas menjadi mangsa penipuan individu yang menyamar sebagai pegawai polis, pada Rabu.

Ketua Polis Daerah Sentul ACP, Beh Eng Lain berkata, wanita berusia 30 tahun itu membuat lima transaksi pindahan wang ke akaun berasingan berjumlah RM95,700 selepas menerima panggilan telefon daripada individu mendakwa dirinya ‘Inspektor Maria’ dari Bukit Aman.

“Pada 2 petang semalam, wanita berkenaan menerima panggilan didakwa dari Ibu Pejabat Pos Malaysia Berhad yang memberitahu kononnya dia ada membuat penghantaran dua keping kad ATM (mesin juruwang automatik), sebuah buku cek dan sebuah token bank kepada individu tertentu.

“Panggilan itu kemudian disambungkan kepada seorang individu lain mendakwa dirinya sebagai Inspektor Maria dari Bukit Aman yang memberitahu mangsa terlibat dalam sindiket pengubahan wang haram dan mengarahkan mangsa membuat transaksi pindahan wang ke akaun ditetapkan,” katanya dalam kenyataan di sini pada Khamis.

Beh berkata, wanita itu kemudian menyedari dia ditipu setelah menceritakan peristiwa tersebut kepada rakannya.

“Kes disiasat mengikut Seksyen 420 Kanun Keseksaan kerana menipu,” katanya. – BERNAMA


Speaker ‘rehatkan’ Awang dua hari

KUALA LUMPUR: Ahli Parlimen Pendang, Datuk Awang Hashim dari Perikatan Nasional (PN) diarah keluar dan direhatkan daripada menghadiri sidang Dewan Rakyat selama dua hari bermula hari ini.

Perkara itu diumumkan Yang Dipertua Dewan Rakyat, Datuk Johari Abdul selepas Awang beberapa kali melakukan cubaan untuk mencelah sesi penggulungan Rang Undang-Undang Perbekalan 2023 oleh Menteri Ekonomi, Rafizi Ramli.

Rafizi bagaimanapun, tidak memberi laluan kepada Awang untuk mencelah sesi penggulungannya sehingga Johari terpaksa mengeluarkan arahan berkenaan.

“Saya rehatkan Pendang (Awang) untuk dua hari. Out now (Sila keluar sekarang),” kata Johari.

Arahan Johari terhadap Awang menimbulkan suasana kecoh di blok kerajaan yang turut menggesa supaya Awang meninggalkan Dewan, namun beberapa Ahli Parlimen dari blok pembangkang antaranya Datuk Ahmad Marzuk Shaary (PN-Pengkalan Chepa) bangkit mempertahankan Awang.

Ahmad Marzuk bangkit mengemukakan Peraturan Mesyuarat kerana Rafizi menyebut ‘badut’ kepada Awang dan ia merupakan perkataan yang tidak layak diucapkan dalam Parlimen.

Rafizi mengakui menyebut ayat tersebut dan kemudiannya beliau diminta oleh Johari untuk menarik semula kenyataannya terhadap Awang.

“Saya tarik balik Pendang sebagai badut,” kata Rafizi, seterusnya Johari tetap mengarahkan Awang untuk keluar dari sidang Dewan Rakyat.

Arahan Johari masih menimbulkan ketidakpuasan hati dalam kalangan blok pembangkang termasuk Ahmad Marzuk yang berasakan keputusan Speaker adalah tidak adil dan sepatutnya diberikan amaran kepada Awang terlebih dahulu.

“Saya kata kalau menteri tidak bagi masa dan tempat, Pendang jangan bangkit sebab menteri tak bagi dia bangkit juga. Saya bagi berkali-kali saya berkata satu dua, dia bangkit lagi.

“Saya dilihat tidak boleh mengawal Dewan kerana rakyat nak dengar apa yang kita bincang. Sebab itu, Pendang hari ini dan esok (direhatkan). Sila bangun,” kata Johari.

Bagaimanapun, suasana persidangan berkenaan kembali kecoh kerana Awang enggan meninggalkan Dewan malah turut kedengaran beberapa Ahli Parlimen dari blok kerajaan menggesa supaya Awang keluar sehingga Johari terpaksa mengarahkan mereka berdiam.

“Diam semua. Pendang dengan segala hormatnya, I am asking you to (go) out (Saya minta kamu untuk keluar). Pendang keluar dua hari,” kata Johari yang kemudiannya meminta Rafizi meneruskan sesi penggulungannya.

Awang akhirnya akur dengan arahan itu dan keluar meninggalkan Dewan Rakyat. – BERNAMA


Bekas Menteri Kewangan akan dipanggil beri keterangan – SPRM

PUTRAJAYA: Suruhanjaya Pencegahan Rasuah Malaysia (SPRM) akan memanggil bekas Menteri Kewangan, Tengku Datuk Seri Zafrul Tengku Abdul Aziz untuk memberi keterangan bagi membantu siasatan berhubung projek Jana Wibawa.

Ketua Pesuruhjaya SPRM, Tan Sri Azam Baki dalam kenyataan hari ini memaklumkan Zafrul akan dipanggil dalam masa terdekat.

Beliau turut mengesahkan bahawa pihaknya sudah mengambil keterangan bekas Perdana Menteri, Tan Sri Muhyiddin Yassin berhubung perkara itu.

“Siasatan sedang dijalankan dan adalah tidak wajar untuk individu yang dipanggil memberi keterangan membuat kesimpulan sendiri sama ada mereka dipanggil sebagai saksi ataupun suspek,” katanya.

Azam berkata, mengikut Seksyen 30(1)(a) Akta SPRM 2009, pegawai suruhanjaya yang menyiasat kesalahan di bawah akta ini boleh memerintahkan mana-mana orang supaya hadir di hadapannya bagi maksud diperiksa secara lisan berkaitan apa-apa perkara yang mungkin dapat, pada pendapat beliau, membantu siasatan.

“Mereka harus menunggu sehingga siasatan selesai sebelum memberi komen tentang siasatan oleh penguatkuasa,” katanya.

Semalam, media melaporkan Muhyiddin adalah antara individu yang disiasat berhubung projek Jana Wibawa dan beliau dilaporkan berkata SPRM memanggilnya untuk memberi kenyataan bukan sebagai suspek.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Kemelut politik Sabah: Tempoh bertenang cari titik penyelesaian – Zahid

KOTA KINABALU: Presiden UMNO, Datuk Seri Dr Ahmad Zahid Hamidi berkata, kini adalah tempoh bertenang untuk semua pihak mencari titik persamaan dan memahami perbezaan antara satu sama lain bagi mencari jalan penyelesaian kemelut politik di Sabah.

Beliau yang juga timbalan perdana menteri berkata, penyelesaian juga memerlukan persefahaman dua hala antara UMNO dan Barisan Nasional (BN) bersama rakan parti politik lain di negeri ini.

“Ia (berapa lama tempoh bertenang) amat subjektif tetapi yakinlah lambat tapi pasti (penyelesaian diperoleh)… jika semua pihak mahu mencari penyelesaian kita boleh duduk secara tertutup cari penyelesaian apa cara sekalipun itu boleh dilakukan dengan tuntas,” kata beliau yang juga pengerusi Barisan Nasional (BN).

Zahid berkata, dalam tempoh bertenang itu beliau memohon semua pihak supaya tidak mengeluarkan sebarang interpretasi, spekulasi atau kenyataan bercanggah bagi memastikan usaha mencari penyelesaian itu berjalan lancar.

Bercakap kepada pemberita selepas mempengerusikan Mesyuarat Khas UMNO Sabah di sini hari ini Zahid berkata, semua pihak yang terlibat perlu ikhlas dalam mencari kaedah dan pendekatan terbaik yang mampu memberi situasi ‘menang-menang’ kepada semua pihak terutama rakyat Sabah sendiri.

Beliau berkata, keberadaan beliau di Sabah dan tindakan beliau sendiri untuk menangani kemelut itu juga menunjukkan kepimpinan UMNO dan BN tidak pernah memandang enteng terhadap kemelut itu dan mahukan penyelesaian terbaik.

“Tiada perkara atau isu yang tidak boleh diselesaikan, banyak pendekatan yang akan kita ambil dan kaedah (menyelesaikan kemelut politik) kita susun atur, namun kita faham penyelesaian ini perlukan persefahaman dua hala.

“Dalam hal ini pendekatan kita tentunya beri keutamaan kepada agenda rakyat Sabah, dan juga memberikan pencerahan kepada kekeliruan yang ada,” kata beliau.

Turut hadir Pengerusi Badan Perhubungan UMNO Sabah, Datuk Seri Bung Moktar Radin yang juga Pengerusi BN Sabah.

Pada 6 Januari, Bung Moktar mengumumkan UMNO dan BN Sabah menarik sokongan daripada Pengerusi Gabungan Rakyat Sabah (GRS), Datuk Seri Hajiji Noor sebagai Ketua Menteri kerana mendakwa Hajiji telah melanggar perjanjian membentuk kerajaan Sabah selepas Pilihan Raya Negeri Sabah Ke-16 pada 2020.

Zahid berkata, Kerajaan Perpaduan di Sabah, merupakan antara kaedah penyelesaian kemelut politik yang ingin diterjemahkan UMNO dan BN di negeri itu, kerana ia bukan hanya melibatkan hal ehwal kerajaan Sabah tetapi juga melibatkan kerajaan perpaduan di peringkat Persekutuan.

Ditanya mengenai tindakan terhadap lima ADUN UMNO yang memberikan sokongan kepada Hajiji dan kerajaan Sabah itu, Zahid berkata, isu itu telah dibincang dalam mesyuarat tadi dan yakin penyelesaian terbaik akan ditemui selepas ini.

“Kaedah penyelesaiannya kita ada Lembaga Disiplin UMNO, siasatan dilakukan lembaga disiplin baru diserah kepada Majlis Tertinggi UMNO untuk keputusan,” kata beliau.

Lima ADUN UMNO itu ialah Datuk Shahelmey Yahya (Tanjung Keramat), Datuk James Ratib (Sugut), Datuk Dr Yusof Yacob (Sindumin), Datuk Jasnih Daya (Pantai Dalit) dan Datuk Mohd Arsad Bistari (Tempasuk).

Pada 10 Jan lepas, Hajiji mengumumkan rombakan Jemaah Menteri Kerajaan Sabah, antara lain melantik Shahelmy sebagai Timbalan Ketua Menteri III serta James sebagai Menteri Pembangunan Masyarakat dan Kesejahteraan Rakyat negeri. – BERNAMA


Usahawan luar bandar disaran kuasai kemahiran digital

TASEK GELUGOR: Usahawan luar bandar disaran melengkapkan diri dengan menguasai kemahiran digital dalam menghadapi persaingan perniagaan yang semakin kompetetif.

Menteri Pembangunan Luar Bandar, Datuk Seri Mahdzir Khalid berkata, usahawan luar bandar perlu melakukan anjakan paradigma dalam perniagaan mereka selaras dengan perubahan ekonomi berasaskan digital dan Revolusi Industri 4.0.

“Para usahawan digalakkan menghadiri latihan dan program peningkatan kemahiran digital bagi memastikan produk yang dipasarkan dapat menarik perhatian malah beralih kepada pemasaran secara digital kini adalah norma baharu dalam perniagaan.

“Memasarkan produk di media sosial sahaja tanpa strategi dan kemahiran berkemungkinan tidak memberi impak yang berkesan.

“Sebab itu KPLB telah menyediakan banyak kursus dan bimbingan digital bagi membantu usahawan luar bandar dalam memasar, menambah baik mutu dan kualiti produk, persediaan memulakan perniagaan dalam talian termasuk menyediakan platform DesaMall@KPLB,” katanya.

Beliau berkata pada sidang media selepas merasmikan Ekspo Lembaga Kemajuan Wilayah Utara (PERDA) (Expert) 2022 di Dataran Transformasi Usahawan, Midtown PERDA di Kubang Menerong di sini pada Sabtu.

Turut hadir, Pengerusi PERDA, Khaliq Mehtab Mohd Ishaq dan Timbalan Ketua Setiausaha (Dasar) KPLB, Datuk Che Murad Sayang Ramjan.

Mengenai penganjuran Expert 2022, Mahdzir menjelaskan ekspo itu diperkenalkan bagi mempromosikan produk keluaran usahawan khususnya usahawan luar bandar di Pulau Pinang.

“Selain itu, ianya juga sebagai platform untuk memberi ruang kepada usahawan yang telah mempunyai perniagaan mahu pun yang baru menceburi bidang keusahawanan.

“Melibatkan 186 penyertaan dengan menyasarkan nilai jualan dan pemerolehan kontrak berjumlah RM1 juta,” katanya.

Manakala jumlah kehadiran pula disasarkan lebih 40 ribu pengunjung sepanjang empat hari program berlangsung dari 8 September sehingga hari ini.

“Expert kali ini membawa tema “Usahawan Luar Bandar Tonggak Ekonomi Negara” dan ia diperkenalkan berpandukan Teras Strategik 1 dasar Wawasan Kemakmuran Bersama (WKB) 2030.

“Teras tersebut menyasarkan Sektor Perusahaan Kecil dan Sederhana (PKS) serta perniagaan mikro menyumbangkan sebanyak 50 peratus kepada Keluaran Dalam Negara Kasar (KDNK) negara menjelang 2030,” katanya.

Tambah Mahdzir, Expert itu juga antara lain untuk meningkatkan penyertaan usahawan dalam pelbagai bidang ekonomi dengan menghimpunkan pelbagai sektor dan peringkat di dalam satu ekspo bagi memberi peluang kepada pengunjung mendapatkan produk usahawan atau peluang pekerjaan.

“Berdasarkan maklumat daripada PERDA, ketika ini terdapat seramai 1,365 usahawan bimbingan mereka dengan 200 daripadanya telah berjaya mempunyai kilang atau premis sendiri bagi menjalankan perniagaan.

Kita harap Expert ini dapat melahirkan lebih ramai usahawan berjaya,” katanya

Author

Tun Puteh Wanti

View all posts

View all posts


Aplikasi X bakal tawarkan ‘video call’, audio – Elon Musk

PEMILIK X, Elon Musk baru-baru ini mengumumkan bakal menyediakan ciri baharu dalam aplikasi X.

Musk menerusi hantarannya memberitahu aplikasi X akan mempunyai panggilan video dan audio. Hal ini sekaligus menjadi aplikasi menyeluruh kepada pengguna.

Menurutnya, ciri baharu berkenaan akan berfungsi pada sistem IOS, Android, Mac dan PC serta tiada nombor telefon diperlukan.

Video & audio calls coming to X:

– Works on iOS, Android, Mac & PC– No phone number needed– X is the effective global address book

That set of factors is unique.

— Elon Musk (@elonmusk) August 31, 2023

Bagaimanapun, Musk tidak menyatakan bila ciri baharu itu akan tersedia.

Menariknya, beliau juga memaklumkan bakal menambah ciri penyahsulitan (decryption) pada panggilan video dan audio untuk menjamin privasi pengguna.

Author

Nurul Ain Japri

View all posts

View all posts


Lebih 10 murid sekolah rendah jatuh laut jeti Pulau Pababag, Sabah roboh

SEMPORNA: Kira-kira lebih 10 orang murid sekolah rendah menjadi mangsa apabila terjatuh ke dalam laut akibat jeti dipercayai di Pulau Pababag, Semporna roboh.

Satu video berdurasi satu minit 30 saat yang merakamkan kejadian itu memaparkan beberapa orang sedang dalam cubaan menyelamatkan murid-murid tersebut.

Video itu juga mula tular di media sosial dan antaranya adalah yang dikongsi seorang pengguna Twitter, Jonathan @jonjonahah di media sosial itu.

“Dapat dari ‘group WhatsApp’. Kesiannya budak-budak sekolah. Semoga semuanya selamat dan baik-baik sahaja. Semoga Allah balas jihad mereka dengan masa depan yang baik,” tulis Jonathan pada Isnin.

Walau bagaimanapun, menerusi video yang dikongsi itu, keadaan murid yang menjadi mangsa tidak dapat dipastikan dan kejadian jeti roboh berlaku awal pagi ini.

Rata-rata warga maya yang memberi komen pada ciapannya itu menggesa agar kerajaan dan wakil rakyat di kawasan tersebut mengambil tindakan segera bagi mengelakkan kejadian seperti itu berulang.

Author

Faridah Amiratul

View all posts

View all posts


Program baharu fokus pembangunan belia akan diumumkan dalam masa terdekat

MELAKA: Beberapa program baharu yang memberi fokus pada pembangunan kepimpinan belia akan diumumkan dalam masa terdekat ini, kata Timbalan Menteri Belia dan Sukan Adam Adli Abdul Halim.

Beliau berkata, ia melibatkan program sedia ada yang telah ditambah baik dan dirangka berdasarkan keperluan semasa belia di negara ini.

Katanya, ini termasuk Program Malaysia Future Leaders School di bawah Institut Pembangunan dan Kecermerlangan Kepimpinan (i-LEAD) yang bertujuan melahirkan belia sebagai rakan strategik dalam pembangunan negara dan berkeupayaan berperanan di peringkat nasional dan antarabangsa.

“Kita bukan mulakan terus perkara (program) baharu yang tidak ada asas tetapi kita perbaiki, tambah baik lagi supaya pelaksanaannya seiring dengan zaman.

“Kita akan beri tumpuan terutama sekali pada pembangunan kepimpinan belia dan program belia tidak berpersatuan,” katanya kepada pemberita selepas merasmikan Majlis Sambutan Tahun Baru Cina 2023 Dewan Undangan Negeri (DUN) Kesidang di sini lewat malam tadi.

Lebih 200 pengunjung hadir pada majlis berkenaan yang turut dihadiri Ahli Dewan Undangan Negeri (ADUN) Kesidang, Allex Seah Shoo Chin.

Adam Adli yang juga Ahli Parlimen Hang Tuah Jaya berkata, tumpuan berkenaan diberikan selaras dengan usaha kementerian dan kerajaan untuk memperkasa golongan belia khususnya dalam bidang sukan serta meningkatkan daya kepimpinan golongan itu.

Dalam pada itu, sejajar dengan penurunan had umur mengundi kepada 18 tahun, beliau berkata Kementerian Belia dan Sukan juga akan bekerjasama dengan pelbagai kementerian lain untuk memperluas pelaksanaan program literasi politik dan demokrasi melibatkan golongan belia.

“Ini adalah satu daripada tanggungjawab kerajaan untuk memperkasa peranan belia khususnya dalam bidang politik,” katanya.-BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


DAP gantung keahlian individu berucap kata kesat

CYBERJAYA: Ucapan bersifat provokatif dan berunsurkan kata-kata kesat oleh seorang ahli DAP tercetus pada Jun lalu dan bukan ketika tempoh Pilihan Raya Negeri (PRN).

Setiausaha Agung DAP, Anthony Loke berkata, ucapan individu yang tidak mewakili kepimpinan parti itu dilakukan dalam satu majlis makan malam anjuran sebuah cawangan DAP.

Beliau berkata, klip video lama itu sengaja ditularkan oleh pihak tertentu pada waktu kritikal PRN, dengan tujuan untuk mematahkan momentum kempen Pakatan Harapan (PH) dan Barisan Nasional (BN).

“Saya menyeru semua penyokong PH dan BN tidak terpengaruh dengan klip video tersebut yang tidak sama sekali mewakili akhlak dan pendirian DAP.

“Saya telah mengarahkan supaya status keahlian individu tersebut digantung serta-merta sementara Jawatankuasa Disiplin DAP mengambil tindakan susulan,” katanya dalam kenyataan pada Jumaat.

Dalam video itu, seorang lelaki berpakaian jaket DAP dilihat menyampaikan ucapan dalam bahasa Kantonis yang disertakan sarikata mencerca ‘Parti Serban’.

Katanya, parti itu terkenal kerana memainkan isu agama dan perkauman, selain sering berkata ia akan ‘menang besar’ dalam PRN enam negeri.

“Mereka fikir kami mudah dibuli, tetapi kami tidak takut dengan mereka kerana kami mempunyai sokongan anda.

“Malah, UMNO telah tampil meminta permohonan maaf daripada kami. Apa yang lebih kelakar ialah MCA (telah meminta permohonan maaf daripada kami) juga,” katanya.

Pada Khamis, Ketua Pemuda UMNO, Dr Akmal Saleh meminta Loke mengesan lelaki berkenaan.

Beliau berkata, individu itu perlu meminta maaf serta diberikan hukuman sewajarnya selain menyifatkan ucapan individu berkenaan sangat kurang ajar.

Author

Fazleen Safina Abd Jamil

View all posts

View all posts


Senarai 30 barangan kawalan sempena Aidilfitri diumum 13 April – Salahuddin

Menterinya, Datuk Seri Salahuddin Ayub berkata, senarai barangan itu turut termasuk bahan utama dalam pembuatan kuih raya.

”Harga kawalan ini (pelaksanaan) akan bermula pada minggu depan (13 April), selama dua minggu iaitu tujuh hari sebelum raya dan tujuh hari selepas raya.

“Ini langkah kerajaan untuk memastikan rakyat dapat menyambut Ramadan dan Aidilfitri dalam keadaan kita masih dapat mengawal harga yang kita tetapkan,” katanya kepada pemberita selepas melakukan tinjauan mesra di Bazar Ramadan Rahmah Negeri Selangor di Dataran Esplanade Eco Grandeur Park, Puncak Alam, di sini hari ini.

Beliau berkata, walaupun harga barangan berkenaan masih belum diumumkan, pihaknya mendapati terdapat beberapa pasar raya besar telah menjual barangan keperluan asas dengan harga rahmah.

Dalam pada itu, Salahuddin berkata, Kementerian Pertanian dan Keterjaminan Makanan turut memberi jaminan bahawa bekalan telur mencukupi sepanjang musim perayaan selain pihaknya akan terus melakukan pemantauan.

“Kita (KPDN) juga akan pantau dari hari ke hari. Bukan KPDN dengar begitu sahaja dan kita selesa sebaliknya pemantauan berterusan dilakukan. Selain itu, ayam juga tetap dijual mengikut harga siling, kita tidak akan naikkan,” katanya. – BERNAMA


Ibu Takaful, kisah jutawan tersungkur di bawah tapak kaki

KUALA LUMPUR: Wanita yang pernah diberi gelaran Ibu Takaful kerana berjaya membina empayar insurans dengan 300 ejen di bawahnya berkongsi kisah gelap hidupnya agar menjadi pelajaran dan teladan.

Zuriati Mohammed Yusoff, yang memiliki pengalaman 22 tahun dalam dunia perniagaan insurans akhirnya tersungkur di kemuncak hidupnya apabila berhadapan satu pertuduhan bawah Seksyen 420 dan 25 pertuduhan di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLA) pada tahun 2020.

Wanita berusia 49 tahun itu bagaimanapun mencapai kemenangan pertama apabila dibebas dan dilepaskan oleh mahkamah dari semua pertuduhan berkenaan pada 10 Mac lalu.

Kemenangan itu memberi cahaya selepas kejatuhan yang paling gelap dalam hidupnya melalui empat tahun perbicaraan, sembilan hari secara keseluruhannya
merangkumi 24 saksi pendakwaan yang memberi keterangan terhadap pertuduhan ke atasnya.

Biasanya mereka yang dituduh akan dikenali ketika pendakwaan terhadapnya tetapi kurang diketahui apabila sudah menang dan bebas daripada pertuduhan.

Zuriati memecahkan ruyung dengan berani tampil menjelaskan kebenaran agar orang lain turut bangkit dan tidak menyerah kalah dalam kehidupan.

“Ini langkah pertama saya untuk membersihkan nama saya dan keluarga, ketika saya didakwa saya hilang segala-galanya, ribuan komen nista daripada netizen yang tak sanggup saya baca.

“Duit dan aset saya dibeku, syarikat insurans milik saya terpaksa diserahkan kepada rakan kongsi saya.

“Saya disisihkan daripada kawan dan masyarakat, keluarga terpalit malu sehingga saya pernah putus asa dan beberapa kali saya cuba menamatkan riwayat hidup saya, syukur suami saya ada di sisi tidak tinggalkan saya.

“Dahulu saya seorang jutawan, sebelum jatuh ke bawah tapak kaki dan hilang segala-galanya. Dari banglo ke rumah sewa kecil, dari kereta mewah BMW ke Viva,” katanya pada sidang media di pejabat peguam Tetuan Hafarizam Wan & Aisha Mubarak, Menara Dato Onn pada Rabu.

Turut hadir, peguam mewakilinya, Datuk Wan Azmir Wan Majid.

Dalam pada itu, Zuriati meluahkan ketika dia berada di puncak kerjaya, dengan wang keliling pinggang dia rasa bangga dan ego, enggan berkongsi masalah.

“Saya rasa saya buat perkara betul, saya takut orang hakimi saya jika luah masalah saya, pada awal-awal saya berjuang seorang diri, saya tak ambil peguam atau rujukan mana-mana itu silap pertama saya.

“Hidup kita kena ada mentor, kena ada orang kita boleh rujuk, tunjuk jalan, kita tak boleh rasa kita sahaja yang betul kena terima pandangan nasihat orang lain,” katanya yang kini meneruskan kehidupan sebagai jurulatih (coach) ejen insurans.

Ditanya media apa yang memberikan kekuatannya untuk bangkit semula, jelas ibu kepada dua anak ini dia sebenarnya tiada pilihan.

“Pilihan saya do or die iaitu teruskan hidup, berhadapan dengan ujian, atau mati sahaja, jadi saya memilih berjuang dan hidup.

“Saya bertahan selama empat tahun ini kerana tidak baca komen fitnah dan lain-lain dari netizen, itu nasihat peguam saya.

“Pelajaran apa yang berlaku ke atas hidup saya kepada ejen-ejen insurans lain adalah perlu isytihar lebihan pendapatan yang diterima.

“Kegagalan isytihar itu yang mendatangkan masalah kepada diri sendiri dan apa-apa kena rujuk orang lain khususnya perundangan agar kita tak dianiaya dek kerana pemberian wang yang tidak diisytihar,” katanya.

Tambah Wan Azmir, anak guamnya akan mempertimbangkan proses seterusnya sama ada mengambil tindakan saman terhadap pihak yang mendakwanya.

“Secara lazimnya, pihak pendakwaraya akan merayu untuk kes ini bagaimanapun kita lihatlah apa tindakan selanjutnya, “katanya.

Menurut fakta kes, Zuriati telah didakwa menggunakan wang hasil daripada aktiviti haram yang di dalam akaun bank milik syarikat Millionaire Synergy Sdn Bhd.

Zuriati telah didakwa kerana dikatakan memperdaya seorang VVIP bagi mendapatkan satu cek bernilai RM1,849,719.75 dengan memalsukan resit pembelian enam polisi insurans yang mana adalah tidak wujud.

Saksi utama kes pendakwaan telah memberi keterangan bahawa cek bernilai RM1,849,719.75 diberikan bagi urusan pembelian polisi insurans.

Bagaimanapun wujud bukti-bukti yang menunjukkan bahawa wang tersebut dimasukkan untuk tujuan pelaburan emas sebagai galang ganti untuk kerugian pelaburan unit amanah atas arahan saksi pendakwaan berkenaan.

Author

Tun Puteh Wanti

View all posts

View all posts


Wanita hilang buah pinggang gara-gara mahu punggung idaman

SEORANG wanita kehilangan buah pinggangnya selepas dicuri ketika sedang menjalani pembedahan plastik kosmetik untuk memontokkan punggungnya.

Seorang jurulatih kehidupan, Anita berkongsikan kisah di akaun YouTubenya mengenai seorang kawan perempuannya yang pergi ke Republik Dominican untuk pembedahan kosmetik punggung Brazil (BBL) bernilai $3,500 dan pulang tanpa buah pinggangnya.

“Kehidupan untuknya tidak akan pernah sama, jika anda berfikir untuk mendapatkan BBL, maka anda perlu menonton video ini.

“Ini adalah salah satu cerita paling mengejutkan dan tragis yang pernah anda dengar dan merupakan salah satu cerita yang perlu anda ketahui.

“Dengan mengetahui tentang kes ini, anda akan dapat membantu melindungi bakal mangsa lain dan memastikan perkara ini tidak akan berlaku kepada orang lain lagi,” kata Anita.

Menurutnya, kawannya yang tidak dinamakan itu, menjalani BBL tersebut dan mendapati telah kehilangan buah pinggangnya setelah pulang.

Pembedahan BBL yang terkenal di luar negara itu juga dilaporkan telah mengakibatkan beberapa kematian yang dikaitkan dengan prosedurnya yang berisiko.

Author

Faridah Amiratul

View all posts

View all posts


Polis serbu kedai alat tulis di Sepang disyaki jadi tempat penyimpanan mercun, bunga api

PUTRAJAYA: Polis menyerbu sebuah kedai alat tulis di Taman Seroja, Sepang, semalam yang disyaki dijadikan tempat penyimpanan bunga api dan mercun serta menahan seorang wanita berusia 33 tahun yang merupakan pemilik premis.

Ketua Polis Daerah Sepang, ACP Wan Kamarul Azran Wan Yusof berkata, polis menemui pelbagai jenis mercun dan bunga api di premis berkenaan antaranya 283 kotak “Happy Boom Pili Cracker”, 256 kotak “Happy Boom Glories” dan 68 kotak “Happy Boom Thunder Clap” serta merampas barangan berkenaan yang bernilai kira-kira RM60,000 dalam serbuan pada kira-kira 7 malam tadi.

Beliau berkata, semakan mendapati premis terbabit tidak memiliki Pol 122 (Lesen Magazin Menyimpan atau Menyimpan dan Berniaga Bahan Letupan) mengikut Peraturan 17 (Magazin Sementara) Peraturan Bahan Letupan 1923 iaitu Permit Menyimpan Bunga Api dan Mercun.

“Premis juga telah melanggar syarat permit yang ditetapkan pihak polis,” katanya dalam kenyataan hari ini.

Terdapat juga bunga api dan mercun yang bersyarat dan tiada kelulusan yang ditemukan di premis berkenaan seperti 192 unit “Happy Boom Shoot Cake”, 58 unit “Happy Boom Assorted Celebration Cake Repeater” dan 33 bungkus “Happy Boom Red Cracker”, katanya.

Beliau berkata kes disiasat di bawah Seksyen 8 Akta Bahan Letupan 1957.

Wanita terbabit akan dibebaskan hari ini dengan jaminan polis, katanya. – BERNAMA


KKD, telco bincang penurunan harga perkhidmatan

Menterinya, Fahmi Fadzil berkata, beliau telah meminta Suruhanjaya Komunikasi dan Multimedia Malaysia (SKMM) serta syarikat telco melakukan kajian bagi memenuhi aspirasi rakyat yang inginkan perkhidmatan telekomunikasi lebih murah.

“Saya sedang bincang dengan SKMM dan telco apa yang boleh kita buat untuk kurangkan kos. Ramai anak muda harapkan harga Internet dan talian lebih murah, jadi saya minta mereka kaji apa yang kita boleh lakukan sekarang.

“Mungkin dalam minggu yang akan datang saya ada pengumuman khas,” katanya dalam slot program ALFA yang bersiaran di Facebook Nasional FM hari ini.

Turut hadir Ketua Pengarah Penyiaran Datuk Che Roslan Che Daud.

Selain itu, menurut Fahmi beliau juga sedang meneliti langkah terbaik yang boleh dilakukan bagi meningkatkan mutu perkhidmatan serta mengatasi isu capaian rangkaian 4G dan 5G yang dihadapi di sesetengah kawasan di negara ini.

“Kita sedang bercakap tentang 5G, ada negara lain dah mula bincang tentang 6G. Jadi kita kena ada pergerakan yang lebih cepat dan sebagai menteri saya kena teliti apa yang boleh dilakukan untuk bantu proses itu,” katanya.

Dalam pada itu, Fahmi mengingatkan penghasil kandungan (content creator) di pelbagai platform sosial media supaya menghormati undang-undang negara ini ketika berkarya.

“Ada batas-batasnya. Kita raikan hak untuk bersuara, raikan hak untuk berekspresi tapi kita perlu hormat undang-undang kerana ada di dalam Rukun Negara… Keluhuran Perlembagaan, Kedaulatan Undang-undang,” katanya.

Sementara itu, ketika bercakap di program ‘Face to Face’ di Traxx FM, Fahmi berkata, pentadbiran baharu di bawah Perdana Menteri Datuk Seri Anwar Ibrahim serius dalam menangani isu keselamatan siber dan perlindungan data di negara ini.

Menurutnya beliau akan mengadakan pertemuan dengan penyedia sosial sosial dan peruncit dalam talian berhubung perkara ini.

“Data peribadi adalah unik, apabila kita faham tentang perkara itu kita tidak akan mudah mendedahkan data kita.

“Sebab itu, saya akan mengadakan libat urus dengan Meta, TikTok dan Twitter serta peruncit dalam talian bagi memastikan mereka bergerak seiring dengan masa. Mereka juga perlu memahami bahawa pentadbiran ini serius tentang keselamatan siber serta perlindungan data dan mereka juga tertakluk kepada kepada undang-undang tempatan,” tambahnya. – BERNAMA


‘Jangan risau, segalanya damai’, Ahmad Maslan ulas kes Zahid Hamidi

KUALA LUMPUR: Timbalan Menteri Kewangan I, Datuk Seri Ahmad Maslan menganggap tindakan mahkamah yang melepas tanpa membebaskan, Datuk Seri Dr Ahmad Zahid Hamidi daripada 47 pertuduhan sebagai keputusan tepat.

Berucap ketika Forum Pencarum Kumpulan Wang Persaraan (Diperbadankan) (KWAP) 2023 di sini pada Selasa, pertuduhan yang dihadapi pemimpin kerajaan itu berkemungkinan gangguan besar kali terakhir kepada Kerajaan Perpaduan, sejak 10 bulan ia mengambil alih pemerintahan negara.

Kerajaan Perpaduan juga terselamat daripada cabaran kuat pihak pembangkang pada Pilihan Raya Negeri (PRN) di enam negeri bulan lalu.

Gabungan Pakatan Harapan (PH) dan Barisan Nasional (BN) mengekalkan pemerintahan di Negeri Sembilan dan Pulau Pinang dengan kemenangan selesa, namun menang tipis jumlah kerusi Dewan Undangan Negeri (DUN) di Selangor.

“Jangan risau kerana segalanya telah damai.

“Yang dizalimi juga telah dilepaskan semalam (Isnin). Alhamdulilah, beliau dizalimi lima tahun manakala saya pula tiga tahun. Jadi, saya tahulah apa maksud kezaliman,” sindir Ahmad Maslan turut merujuk kepada dirinya yang pernah berdepan dengan pertuduhan mahkamah.

Terdahulu, Mahkamah Tinggi Kuala Lumpur melepas tanpa membebaskan Ahmad Zahid daripada 47 pertuduhan pecah amanah, rasuah dan pengubahan wang haram dana Yayasan Akalbudi yang diasaskannya.

Mengulas mengenai Pilihan Raya Kecil (PRK) Parlimen Pulai dan DUN Simpang Jeram yang bakal berlangsung pada Sabtu ini, Ahmad Maslan yakin bahawa calon yang diketengahkan Kerajaan Perpaduan akan menang.

Beliau juga percaya gabungan PH-BN akan memenangi PRK DUN Pelangai yang diadakan pada 7 Oktober ini.

Malah katanya, setiap kerusi Parlimen dan DUN yang dikosongkan selepas ini sudah tentu akan didominasi PH-BN.

“Kita doa wakil rakyat akan panjang umur. Saya juga harap PRK akan berhenti dan mudah-mudahan kita akan terus kekal supaya ekonomi sentiasa baik,” tambahnya.

Kerusi Parlimen Pulai dan DUN Simpang Jeram kosong berikutan penyandangnya, Datuk Seri Salahuddin Ayub meninggal dunia pada 23 Julai lalu.

Sementara itu, kerusi DUN Pelangai diisytiharkan kosong apabila penyandangnya, Datuk Seri Johari Harun meninggal dunia selepas terbabit dalam nahas pesawat di Elmina, Shah Alam bulan lalu, yang turut mengorbankan sembilan individu lain.

Author

Fazleen Safina Abd Jamil

View all posts

View all posts


Lebih 40,000 rakyat bertarung nyawa, MB PAS Terengganu cuti ke New Zealand?

KUALA LUMPUR: Menteri Besar Terengganu dari parti PAS, Datuk Seri Dr Ahmad Samsuri Mokhtar, didakwa lebih utamakan bulan madu bersama isteri di Auckland, New Zealand ketika lebih 40,000 rakyatnya sedang bertarung nyawa berhadapan banjir besar.

Dakwaan itu dibuat bekas ahli Majlis Kerja Tertinggi UMNO, Lokman Noor Adam dalam siaran langsung di media sosial malam tadi.

Lokman berkata, Samsuri dan isterinya berlepas ke Auckland pada 11 Disember dan hanya dijangka pulang esok (22 Dis).

“Amat menyedihkan. Kami semak tadi (malam tadi) sama ada, ada pertukaran jadual penerbangan… 22 Dis nanti baru dia balik.

“Jadual penerbangan (untuk Samsuri) tidak ada perubahan.

“Maknanya, bulan madu dengan isteri dia itu lebih penting daripada (penderitaan rakyat) … kamu faham-faham sajalah. Ini amat menyedihkan,” kata Lokman.

Dia juga mendakwa mempunyai maklumat terperinci berhubung percutian Samsuri di Auckland iaitu resit kereta sewanya.

Lokman turut membidas Naib Presiden PAS itu kerana memulakan kutipan derma bagi mangsa banjir melalui pejabatnya sebagai ADUN Rhu Rendang meskipun tidak hadir secara fizikal.

Semakan di halaman Facebook rasmi Samsuri juga menunjukkan bahawa hantaran tersebut dipenuhi dengan kemas kini berkaitan banjir di negeri terbabit, tetapi tiada satu pun daripadanya menunjukkan dia melawat mana-mana kawasan yang dilanda bencana.

Spekulasi mengenai keberadaan Ahmad Samsuri semakin kencang bertiup berikutan dia tidak kelihatan semasa Presiden PAS Abdul Hadi Awang melawat beberapa pusat pemindahan banjir di Terengganu semalam.

Bekas pensyarah universiti itu juga tidak kelihatan ketika Timbalan Perdana Menteri Ahmad Zahid Hamidi melawat mangsa banjir di negeri itu pada hari yang sama.

Setakat pagi ini, lebih 40,000 mangsa banjir ditempatkan di 297 pusat pemindahan banjir di seluruh negeri Terengganu.

Author

Tun Puteh Wanti

View all posts

View all posts


Merokok, vape di kawasan larangan, awas! Anda sedang diperhati

SHAH ALAM: Kelakuan segolongan individu yang berani dan tanpa segan silu merokok dan menghisap vape di kebanyakan premis makanan dilihat seolah-olah larangan menghisap bahan berkenaan di semua tempat makan di seluruh Malaysia yang berkuat kuasa sejak 2020 telah dilupus sedangkan ia masih dikuatkuasakan.

Larangan menghisap rokok dan vape di semua tempat makan di seluruh negara di bawah Peraturan 11(1)(d) Peraturan-Peraturan Kawalan Hasil Tembakau (PPKHT) 2004 pindaan 2018, berkuat kuasa sepenuhnya mulai 1 Jan 2020.

Tinjauan Bernama di beberapa lokasi di Selangor mendapati beberapa individu tanpa segan silu menghisap rokok atau vape secara terbuka sedangkan di kebanyakan premis makanan terdapat poster dan tanda amaran ‘dilarang merokok’.

Bagaimanapun, masih terdapat beberapa individu yang mengikuti peraturan tersebut dengan menghisap rokok di bahagian luar premis makanan atau beberapa meter dari tempat mereka menjamu selera.

Seorang suri rumah, Siti Zubaibah Amin, 39, berkata sebagai seorang ibu, beliau terpaksa bertindak lebih tegas dengan menegur individu yang dilihat merokok atau menghisap vape berdekatan dengan anak-anaknya.

“Siapa lagi kalau bukan kita yang melindungi anak-anak. Kadang-kadang, saya terpaksa menjadi pegawai kesihatan tidak diiktiraf untuk menegur mereka yang selamba merokok dan kebanyakannya meminta maaf serta terus berhenti (menghisap rokok di situ).

“Masyarat kita sedar akan kesalahan dan peraturan itu cuma terikut-ikut dan ingin mencuba. Mereka sepatutnya tidak mengambil ringan isu ini,” katanya kepada Bernama.

Pekerja swasta yang hanya mahu dikenali sebagai Khairul, 38, berkata pemilik kedai harus memainkan peranan dan tidak hanya mengejar untung semata-mata.

“Pemilik kedai adalah orang yang sepatutnya menjaga isu ini, mereka berhak menegur individu yang merokok dan menghisap vape secara terbuka. Selain, mereka juga boleh didenda sekiranya tidak menghalang orang yang merokok di dalam premis mereka,” katanya.

Dalam pada itu, Pengarah Jabatan Kesihatan Negeri Selangor (JKNS), Datuk Dr Sha’ari Ngadiman berkata pihaknya memandang serius situasi tersebut dan membuat pemantauan dan penguatkuasaan di negeri itu dari semasa ke semasa.

“Pemilik atau pengusaha premis makanan serta para pelanggan juga diharap dapat memainkan peranan besar dalam memberikan teguran dan nasihat kepada pelanggan yang merokok, sekali gus memberi imej premis makanan yang bersih serta persekitaran tanpa asap rokok,” katanya ketika dihubungi Bernama.

Dr Sha’ari berkata sehingga September tahun ini, sebanyak 6,915 notis kesalahan telah dikeluarkan ke atas mereka yang merokok di Kawasan Larangan Merokok dan daripada jumlah tersebut, sebanyak 3,684 notis kesalahan dikeluarkan kepada mereka yang merokok atau menghisap vape di dalam premis makanan.

Orang awam yang ingin membuat aduan berkaitan individu yang merokok dalam premis makanan ataupun di mana-mana kawasan larangan boleh membuat aduan melalui WhatsApp ke 010-8608949. – BERNAMA


‘Air terjun’ tangki pecah rosakkan enam kenderaan di Sepang

SEPANG: Sebuah tangki air berketinggian 18.3 meter (60 kaki) di sebuah blok apartment di Taman Mas di sini pecah sehingga mengakibatkan enam kenderaan rosak teruk.

Ketua Polis Daerah Sepang, ACP Wan Kamarul Azran Wan Yusof berkata, serpihan tangki air yang jatuh telah menimpa kenderaan di bawah blok apartment terbabit.

Kejadian itu bagaimanapun, tidak melibatkan kemalangan jiwa, sebaliknya hanya kerosakan harta benda dan mangsa terlibat diminta membuat laporan polis bagi tuntutan insurans, katanya.

“Bantuan lori air bersih dihantar Pengurusan Air Selangor Sdn Bhd (Air Selangor) untuk bekalan air bersih kepada 172 rumah yang terjejas,” katanya dalam kenyataan tengah malam tadi.

Semalam, tular di media sosial kejadian ‘air terjun’ akibat tangki air pecah di sebuah pangsapuri di taman berkenaan.

Video berdurasi hampir empat minit itu turut menunjukkan beberapa kenderaan yang diletakkan di perkarangan bangunan terkena curahan air deras dari tangki pecah itu. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Bicara Yasin: Ahli kimia sahkan ketulan mampat, 17 pokok adalah kanabis

PETALING JAYA: Saksi pendakwaan pertama kes dadah komposer Yasin Sulaiman memberitahu Mahkamah Sesyen di sini, hari ini bahawa beliau menerima 19 beg plastik berisi dua ketulan mampat dan 17 pokok dalam pasu pada Mac 2022.

Dr. J. Saravanan Kumar, 48, yang bertugas di Bahagian Narkotik Jabatan Kimia Malaysia ketika membaca pernyataan saksi berkata, selepas dianalisis, kesemua ketulan mampat dan tumbuhan itu disahkan kanabis.

“Pada 28 Mac 2022, pukul 4.18 petang, saya menerima 19 beg plastik bermeteri Polis Diraja Malaysia (PDRM) daripada Inspektor Muhammad Amirul Mukmin Aziz.

“Saya memeriksa kesemua beg plastik yang mana dua daripada beg plastik berisi ketulan mampat. Kemudian saya menerima 17 pasu bertanda yang juga selepas dianalisis adalah kanabis,” katanya.

Menurut saksi itu, selepas menerima item tersebut, beliau mula menganalisis dengan mencabut pokok dari pasu berisi tanah selain berat pokok yang dicabut itu ditimbang menggunakan penimbang elektronik yang dikalibrasi, manakala ketinggian pokok diukur guna pembaris.

“Saya menjalankan analisis menggunakan empat kaedah iaitu pemeriksaan fizikal secara visual dan menjalankan pemeriksaan ke atas pokok dan mendapati ia jenis tumbuhan sama (kanabis) dan tiada bahan asing,” katanya.

Ketika ditanya, Timbalan Pendakwa Raya, Raja Zaizul Faridah Raja Zaharudin mengenai pengetahuan tentang penanaman dan penjagaan pokok kanabis, saksi itu berkata, apa yang diketahui melalui pembacaannya, penanamannya memerlukan biji benih dan suhu sesuai.

“Proses menanam kanabis juga memerlukan pencahayaan sesuai untuk membolehkan tumbuhan ini bercambah yang mana penanaman ia boleh dilakukan melalui penanaman secara “indoor plantation lighting source” yang sesuai seperti penggunaan cahaya ultraviolet,” kata saksi itu.

Sejurus selepas selesai disoal pihak pendakwaan ketika pemeriksaan utama, saksi itu tidak disoal balas peguam Ariff Azami Hussein yang mewakili Yasin.

Perbicaraan yang berlangsung di hadapan Hakim Faiz Dziyauddin bersambung esok.

Muhammad Yasin Sulaiman, 47, didakwa dalam milikannya kanabis seberat 193.7 gram di sebuah kondominium di Kota Damansara di sini pukul 5.30 petang pada 24 Mac lalu (2022).

Pertuduhan kedua, Yasin didakwa menanam 17 pokok dalam pasu plastik berisi tanah yang mana daripadanya kanabis yang diperoleh secara terus atau tidak langsung pada tempat, waktu dan tarikh sama.

Bagi pertuduhan ketiga, Yasin didakwa memberikan dirinya dadah berbahaya jenis ’11-nor-delta-9 tetrahydrocannabinol-9- carboxylic acid’ di Pejabat Narkotik Ibu Pejabat Daerah Petaling Jaya, pukul 11.05 malam pada tarikh sama. – Kosmo

Authors

Media Variasi

View all posts

Diyana Rahip

View all posts

View all posts

View all posts


Hampir hilang nyawa lepas makan ‘donut peach’ viral

CYBERJAYA: Gara-gara memakan buah ‘donut peach’ yang tular ketika ini, seorang wanita hampir kehilangan nyawa kerana mengalami muntah-muntah secara tiba-tiba.

Menerusi perkongsian di TikTok @sherynaa02, wanita terbabit menyatakan selepas 15 minit memakan buah tersebut, perutnya berasa sebu dan mengalami muntah serta seluruh badannya muncul bintik-bintik merah yang gatal.

“Donut peach viral dalam kenangan, sekali makan hampir hilang nyawa. Tak semua orang boleh makan dan orang itu adalah aku.

“Sekali makan dalam 15 minit terus sebu, muntah-muntah, naik bijik gatal-gatal terus kena pergi kecemasan (hospital), kena inject (suntik) baru jadi manusia balik.

“Kalau tak inject (suntik) macam beruk sebab garu,” kongsinya menerusi video yang dimuat naik semalam.

Tambahnya lagi, dia tidak mengetahui mempunyai alahan terhadap buah tersebut.

Perkongsian wanita itu nyata mendapat perhatian warga net dan ada segelintir yang turut berkongsi pengalaman sama apabila mengalami sesak nafas serta muntah selepas menikmati buah tular tersebut.

“Saya pun pernah makan, terjebak juga beli sebab viral di TikTok, tiba-tiba jadi sesak nafas, muntah-muntah. Pergi hospital doktor kata buah ini ada kandungan yang tak sesuai kepada semua orang, lagi-lagi yang ada alahan pada kulit atau asma,” kongsi seorang pengguna.

“Baru lepas makan tadi (semalam) tiba-tiba mulut dengan bibir rasa kebas, tak lama lepas itu baru okey,” luah seorang lagi netizen.

Author

Diyana Rahip

View all posts

View all posts


Stadium KL sedia jadi venue alternatif Harimau Malaya

KUALA LUMPUR: Stadium Bolasepak Kuala Lumpur di Cheras bersedia menjadi venue alternatif kepada sebarang kejohanan peringkat Asia melibatkan skuad Harimau Malaya, kata Ketua Pegawai Eksekutif Kuala Lumpur (KL) City FC, Stanley Bernard.

Beliau berkata kesediaan itu berikutan stadium berkenaan sudah mempunyai pengalaman mengendalikan saingan Piala Konfederasi Bolasepak Asia (AFC) pada bulan lepas.

“Pengalaman yang ada buat Persatuan Bolasepak Kuala Lumpur (KLFA) serta pengurusan KL City adalah pertandingan AFC yang baru berlangsung dan semua pihak mula menaikkan (meningkatkan) taraf kerja mereka.

“Keperluan itu jika dibandingkan (saingan) domestik dengan Piala AFC mempunyai perbezaan kerana Piala AFC lebih tinggi keperluannya yang perlu dipenuhi… namun saya rasa dari sudut itu kita bersedia (menganjurkan mana-mana kejohanan),” katanya pada sidang media di sini hari ini.

Beliau berkata pihaknya menerima maklum balas positif daripada AFC berhubung langkah diambil bagi memastikan keadaan padang serta aspek pencahayaan menghampiri piawaian ditetapkan semasa kempen Piala AFC 2022.

Stanley berkata bagi memastikan stadium itu bersedia menganjurkan kejohanan besar pada masa akan datang, pihaknya mewujudkan sebuah jawatankuasa sebagai usaha menjadikan kemudahan di venue berkenaan bertaraf elit.

“Berdasarkan pengalaman mungkin ada kita boleh perbaiki dan pelajari. Persediaan itu secara langsung menjadikan kita bersedia untuk jadi venue pengganti kepada skuad Harimau Malaya atau mana-mana pertandingan bertaraf Asia,” katanya. – BERNAMA


Bicara kes saman RM42 juta SRC terhadap Najib bermula Januari 2025

KUALA LUMPUR: Perbicaraan kes saman SRC International Sdn Bhd terhadap Datuk Seri Najib Tun Razak berhubung dakwaan pecah amanah dan pelanggaran kewajipan statutori berkaitan dana SRC RM42 juta akan bermula Januari 2025 di Mahkamah Tinggi di sini.

Peguam Kwan Will Sen mewakili SRC dan anak syarikatnya, Gandingan Mentari Sdn Bhd (GMSB) selaku plaintif ketika dihubungi pemberita berkata kes itu akan didengar Pesuruhjaya Kehakiman, Datuk Raja Ahmad Mohzanuddin Shah Raja Mohzan.

“Tarikh perbicaraan ditetapkan pada 13 hingga 17 dan 20 hingga 24 Jan 2025 manakala Februari pada 12 hingga 14, 17 hingga 21 dan 24 hingga 26,” kata peguam itu.

Menurut Kwan, pada pengurusan kes di hadapan Raja Ahmad Mohzanuddin Shah secara dalam talian hari ini, mahkamah menetapkan pengurusan kes selanjutnya pada 4 Ogos depan untuk pihak-pihak mengemas kini status perbicaraan.

SRC, anak syarikat 1Malaysia Development Berhad (1MDB) dan GMSB, memfailkan writ saman pada 7 Mei 2021, mendakwa bekas perdana menteri itu sebagai defendan melakukan pecah amanah, menyalah guna kuasa dan memperoleh manfaat peribadi daripada dana SRC selain menyeleweng dana berkenaan.

Najib adalah Penasihat Emeritus SRC dari 1 Mei 2012 hingga 4 Mac 2019.

Plaintif antara lain menuntut deklarasi bahawa plaintif berhak mengikuti dan mengesan wang RM42 juta itu dan menuntut hak milik ekuiti ke atas wang berkenaan atau sebarang harta yang diperoleh Najib dengan menggunakan wang berkenaan selain menuntut ganti rugi am, teladan dan teruk. – BERNAMA